title: Myeongseong

text: 1882 entisen armeijan jäsenet hyökkäsivät kuningattarelle sukua olevan, uusien joukkojen päällikön Min Gyeom-hon kotiin ja tuhosivat sen. Sen jälkeen sotilaat pakenivat Daewongunin luo, joka otti lopulta vanhat joukot hallintaansa. Julkisesti Daewongun kritisoi sotilaiden toimia, mutta salaa kannatti niitä.


title: Myeongseong

text: Daewongun määräsi joukot iskemään Soulin hallinnolliseen kaupunginosaan, jossa muun muassa Gyeongbokgungin palatsi sijaitsi. Sotilaat hyökkäsivät ensin poliisiasemille ja vapauttivat pidätettyjä tovereitaan, jonka jälkeen he alkoivat ryöstellä kuningattaren sukulaisten omaisuutta. Joukot veivät kiväärejä ja alkoivat surmata japanilaisia sotilaiden kouluttajia. He onnistuivat melkein tappamaan myös Japanin Soulin suurlähettilään, mutta tämä pakeni pian Incheoniin. Sotilaat jatkoivat matkaa palatsia kohti, mutta kuningaspari ehti paeta naamioituneina kuningattaren sukulaisten huvilalle Cheongjuhun.


title: Myeongseong

text: Daewongun otti palatsin hallintaansa ja määräsi lukuisia kuningattaren kannattajia surmattavaksi. Hän peruutti välittömästi kuningattaren tekemät uudistukset ja vapautti uudet sotajoukot palveluksesta. Kiinan ja Japanin lähettiläät pakotettiin lähtemään kaupungista ja eristäytymispolitiikka palasi pian voimaan.


title: Myeongseong

text: Kiinalainen kenraali Li Hongzhang lähetti Korean Pekingin lähettiläiden suostumuksella Souliin 4500 sotilasta, jotta maahan saataisiin palautettua rauha ja Kiinan etu varmistettaisiin. Joukot pidättivät Heungseon Daewongunin, joka vietiin Kiinaan syytettäväksi petturuudesta. Kuningaspari palasi takaisin palatsiin ja kumosi kaikki Daewongunin tekemät muutokset.


title: Myeongseong

text: 10. elokuuta 1882 japanilaiset pakottivat kuningas Gojongin allekirjoittamaan sopimuksen, jossa hän lupasi maksaa japanilaisille 550 000 jeniä japanilaisten kapinan aikana menettämistä hengistä ja omaisuudesta, ja salli Japanin joukkojen vartioida Japanin Soulin suurlähetystöä. Kun kuningatar sai tietää sopimuksesta, hän solmi Kiinan kanssa uuden kauppasopimuksen, jossa hän lupasi kiinalaisille etuoikeuksia ja oikeuksia käyttää satamia, joihin japanilaisilla ei ollut asiaa. Hän myös pyysi erästä kiinalaista komentajaa ottamaan uudet sotajoukot johtoonsa ja saksalaista neuvonantajaa Paul Georg von Möllendorffia ryhtymään sataman tullin johtajaksi.


title: Myeongseong

text: Syyskuussa 1883 kuningatar perusti englannin kielen kielikouluja, joissa oli opettajina amerikkalaisia. Kuukautta aiemmin hän oli lähettänyt Yhdysvaltoihin sukulaisensa Min Yeong-ikin johtaman lähetystön. Ryhmä saapui San Franciscoon liehuttaen vastikään luotua Korean kansallislippua, ja vieraili Yhdysvalloissa oleskelunsa aikana lukuisilla historiallisilla paikoilla, kävi kuuntelemassa luentoja Amerikan historiasta ja osallistui San Fransciscon pormestarin ja muiden Yhdysvaltain virkamiehien heidän kunniakseen järjestämiin juhlallisuuksiin. Lähetystön jäsenet illastivat presidentti Chester A. Arthurin kanssa ja keskustelivat uhkakuvista, jotka aiheutuivat Japanin ja Yhdysvaltain kasvavasta kiinnostuksesta Koreaa kohtaan. Lähetystö palasi Souliin syyskuun lopussa.


title: Sidney Morin

text: Sidney Morin (s. 6. kesäkuuta 1995 Edina, Minnesota) on yhdysvaltalainen jääkiekkoilija, joka pelaa puolustajana. Hän voitti Yhdysvaltain maajoukkueen pelaajana olympiakultaa Pyeongchangissa 2018. Alle 18-vuotiaiden MM-kilpailuissa hän saavutti hopeaa Suomessa 2013. Seuratasolla hän on pelannut Minnesota Duluthin yliopiston joukkueessa vuosina 2013–2017 sekä ruotsalaisessa Modo Hockeyssa kaudella 2017–2018.


title: Wivan Nygård-Fagerudd

text: Wivan Nygård-Fagerudd (s. 1964 Raippaluoto) on suomenruotsalainen mezzosopraano, kulttuuritoimittaja ja yhteiskunta-aktivisti.


title: Wivan Nygård-Fagerudd

text: Wivan Nygård-Fagerudd vietti lapsuutensa Raippaluodon saaristokunnassa, joka myöhemmin on liitetty Mustasaareen. Hän on valmistunut Sibelius-Akatemian oopperaosastolta musiikin maisteriksi 1998.. Vuosina 1985-1991 hän työskenteli opintojen ohessa musiikkikriitikkona ja kulttuuritoimittajana Hufvudstadsbladetissa.


title: Wivan Nygård-Fagerudd

text: Wivan Nygård-Fagerudd kuului Radion kamarikuoroon 1987–1991 ja on laulanut useiden orkestereiden solistina.


title: Wivan Nygård-Fagerudd

text: Laulamisen ohella Nygård-Fagerudd on vuodesta lähtien 1997 toiminut ohjelmaesittelijänä ja kulttuuritoimittajana Ylen ruotsinkielisissä ohjelmissa ja myös tehnyt useita dokumenttiohjelmia.


title: Wivan Nygård-Fagerudd

text: Eduskuntavaaleissa 2007 Nygård-Fagerudd sai 116 ääntä liian vähän tullakseen valituksi, ja hän on ensimmäinen RKP:n edustaja varalla Vaasan vaalipiirissä.


title: Wivan Nygård-Fagerudd

text: Nygård-Fagerudd oli Svenska kulturfondenin delegaation puheenjohtajana 2008-2014.


title: Wivan Nygård-Fagerudd

text: Nygård-Fageruddin puoliso on näyttelijä Johan Fagerudd.


title: Cayla Barnes

text: Cayla Barnes (s. 7. tammikuuta 1999 Eastvale, Kalifornia) on yhdysvaltalainen jääkiekkoilija, joka pelaa puolustajana. Hän voitti Yhdysvaltain maajoukkueen pelaajana olympiakultaa Pyeongchangissa 2018. Alle 18-vuotiaiden MM-kilpailuissa hän voitti kultaa vuosina 2015, 2016 ja 2017, ja hänestä tuli ensimmäinen kolme peräkkäistä mestaruutta tällä tasolla voittanut pelaaja. Vuonna 2016 hänet valittiin kisojen tähdistökentälliseen sekä vuosina 2016 ja 2017 kisojen parhaaksi puolustajaksi. Kaudella 2017–2018 hän pelaa Boston Collegen joukkueessa.


title: Kalinjarin linnake

text: Kalinjarin linnake on Intian Uttar Pradeshin osavaltiossa sijaitseva linnake. Linnake on rakennettu 900-luvulla Chandela-dynastian valtakaudella. Linnake sijaitsee 900 metriä korkealla kukkulalla, mikä on tehnyt siitä vaikean valloituskohteen. Linnake on myös vaikuttanut merkittävästi historiaan, sillä 1500-luvulla Pohjois-Intiassa valtaansa kasvattaneen Sur-dynastian hallitsija Sher Shah Suri sai surmansa yrittäessään valloittaa linnaketta Chandelalta. Mikäli näin ei olisi käynyt Mogulivaltakunta ei ehkä koskaan olisi kasvanut Intiaa hallinneeksi suurvallaksi.


title: Kelly Pannek

text: Kelly Pannek (s. 29. joulukuuta 1995 Plymouth, Minnesota) on yhdysvaltalainen jääkiekkoilija, joka pelaa hyökkääjänä. Hän on voittanut olympiakultaa Pyeongchangissa 2018 sekä maailmanmestaruuden kotikisoissaan 2017. Alle 18-vuotiaiden MM-kilpailuissa hän saavutti hopeaa Suomessa 2013. Hän on vuodesta 2014 pelannut Minnesotan yliopiston joukkueessa.


title: Chauhan

text: Chauhan-dynastia, tai Chahamana-dynastia, oli nykyisen Keski- ja Pohjois-Intian alueilla hallinnut rajput-dynastia 600-luvulta vuoteen 1192. Dynastian pääkaupunkina toimi Ajmer. Laajimmillaan Chauhanit hallitsivat suurinta osaa nykysestä Pohjois-Intiasta.


title: Elisa Gebhard

text: Elisa Sisko Gabriela Gebhard (s. 1993 Helsinki) on Suomen Nuorisoyhteistyö – Allianssi ry:n puheenjohtaja ja Helsingin kaupunginvaltuuston varajäsen sekä kulttuuri- ja vapaa-aikalautakunnan kulttuurijaoston puheenjohtaja. Gebhard on puoluekannaltaan sosiaalidemokraatti, ja hän on aiemmin toiminut myös Sosialidemokraattiset Opiskelijat SONK:n puheenjohtajana.


title: Elisa Gebhard

text: Gebhard työskentelee Finanssialan yhteiskuntasuhteiden asiantuntijana. Hän opiskelee myös oikeustiedettä Helsingin yliopistossa.


title: Ulriika Eleonoora (vanhempi)

text: Ulriika Eleonoora (11. marraskuuta 1656 Kööpenhamina – 26. heinäkuuta 1693 Solna) oli Tanskan prinsessa, Fredrik III:n tytär, josta tuli Kaarle XI:n puolisona Ruotsin kuningatar. Heidän naimisiinmenonsa aikoihin Ruotsi ja Tanska olivat vihamielisissä väleissä, ja avioliiton solmimisen yksi tarkoitus oli saada takeet rauhasta.


title: Ulriika Eleonoora (vanhempi)

text: Kuningattarena Ulriika Eleonoora jäi voimakastahtoisen anoppinsa leskikuningatar Hedvig Eleonooran varjoon. Hän ei juurikaan osallistunut hovielämään tai hallintoasioihin, vaan keskittyi kasvattamaan maalle kruununperillistä. Perheeseen syntyi viisi poikaa ja kaksi tytärtä. Vain yksi pojista, tuleva Kaarle XII, selvisi elossa yli lapsuusvuosiensa. Sen sijaan molemmat tyttäret, Hedvig Sofia ja perheen kuopus Ulriika Eleonoora kasvoivat aikuisiksi.


title: Ulriika Eleonoora (vanhempi)

text: Ulriika Eleonooraa on kuvattu kärsivälliseksi ja lempeäksi. Hän oli oppineempi kuin miehensä, luki mielellään, suosi taiteita ja harjoitti hyväntekeväisyyttä.


title: Ulriika Eleonoora (vanhempi)

text: Ulrika Eleonoran kirkko Helsingissä, nykyisen Senaatintorin kohdalla, sai nimensä "Ulrikan kirkko" vanhemman Ulriika Eleonooran mukaan, samoin kuin Ulrika Eleonoran kirkko Kristiinankaupungissa.


title: Nela Pocisková

text: Nela Pocisková (s. 4. lokakuuta 1990 Bratislava) on slovakialainen laulaja. Hän aloitti aktiivisen uransa vuonna 2007 ja edusti maataan Eurovision laulukilpailussa 2009 kappaleella "Leť tmou" yhdessä Kamil Mikulčíkin kanssa. Vuonna 2010 Pocisková voitti "Let's Dance" -ohjelman eli "Dancing with the Starsin" slovakialaisen version neljännen kauden. Hän julkaisi vuonna 2013 albumin "WAR".


title: Nela (nimi)

text: Nela on naisen etunimi, joka on käytössä ainakin tšekin, slovakian, kroatian ja portugalin kielissä. Etymologialtaan se on lyhennetty muoto -nela-päätteisistä etunimistä, joihin lukeutuu Antonela. Tšekissä Nela on myös Kornel-nimen feminiininen muoto.


title: Nela (nimi)

text: Vuonna 2014 Nela oli Tšekissä tyttöjen nimistä 12. suosituin ja vuonna 2009 Kroatiassa sadanneksi suosituin. Nimeä käytetään myös Puolassa, jossa se oli suosioltaan 53. vuonna 2014.


title: Nela

text: Nela tai NELA voi viitata seuraaviin asioihin:


title: Zaynab

text: Zaynab (myös Zainab, Zeinab, Zinab; ) on naisen etunimi, joka viittaa isän aarteeseen tai kaunottareen. Se on johdettu sanoista "zeenah" (arabiaksi: زينة, kaunotar) ja "ab" (arabiaksi: الآب, isä). Zaynab liittyy heprealaiseen Zenyeb-nimeen, joka tarkoittaa isän ylpeyttä.


title: Zaynab

text: Islamin profeetta Muhammadin lapsella ja lapsenlapsella oli tämä nimi. Profeetalla oli myös vaimot Zaynab bint Jahsh ja Zaynab bint Khuzayma. Alkujaan nimen uskotaan liittyneen myös kuningatar Zenobian nimeen. Nimen bosnialaisia versioita ovat Zeineb, Zejneb ja Zejneba. Turkissa sama nimi tunnetaan muodossa Zeynep.


title: Gerli

text: Gerli on virolainen naisen etunimi, joka tunnetaan myös muodossa Kerli.


title: Gerli

text: Suomessa etunimi Gerli on yleisimmillään vuosina 1980–99 syntyneiden ikäluokassa, jossa se on käytössä sadalla naisella. Vuosina 1960–1979 syntyneitä Gerlejä on Suomessa 28 ja vuosina 2000–09 syntyneitä Gerlejä 13.


title: Magdalena Martullo-Blocher

text: Magdalena Martullo-Blocher (s. , Männedorf, Sveitsi) on sveitsiläinen EMS-Chemie -kemianteollisuusyrityksen toimitusjohtaja ja miljardööri. Hän on mukana politiikassa Sveitsin kansanpuolueen kansanedustajana (2015-) ja puolueen varapuheenjohtajana (2018-).


title: Magdalena Martullo-Blocher

text: Maaliskuussa 2018 yhdysvaltalainen talousjulkaisu Forbes luokitteli hänet miljardöörilistallaan maailman 334. rikkaimmaksi ihmiseksi. Tuolloin hänen varallisuudekseen arvioitiin 5,5 miljardia dollaria. Tämä vastasi 30 prosentin osuutta EMS-Chemie -yhtiöstä, joka on pörssinoteerattu kemikaali- ja polymeerivalmistaja Sveitsin Herrlibergissä. Magdalena Martullo-Blocher siirtyi kemikaaliyhtiön johtoon vuonna 2004, kun hänen isänsä Christoph Blocher, joka oli aiemmin johtanut yhtymää, siirtyi Sveitsin liittoneuvoston jäseneksi Sveitsin kansanpuoluetta edustavana Sveitsin oikeus- ja poliisiministerinä. Tällöin hän myi yhtiön määräysvaltaan oikeuttavat osakkeensa Magdalenalle ja hänen kolmelle sisarukselleen, jotka myös ovat nykyisin miljardöörejä. Sisaruksista Rahel Blocherilla on likimain vastaava 30 prosentin osuus yhtiöstä. Miriam Baumann-Blocher on myynyt pääosan kemianyhtiön osakkeistaan siskoilleen ja investoinut toisaalle. Markus Blocher myi myi osuutensa yhtiöstä, mutta omistaa siitä irronneen spin off -yrityksen (Dottikon).


title: Magdalena Martullo-Blocher

text: Magdalena Martullo-Blocher on naimisissa ja hänellä on kolme lasta. Hän on suorittanut MBA-tutkinnon Universität St. Gallenissa. Hän on toimiut EMS-Chemie -yhtiön hallituksen jäsenenä vuodesta 2001 ja toimitusjohtajana vuodesta 2004. Tätä ennen hän työskenteli johtotehtävissä Johnson & Johnson -yhtiön ja sveitsiläisen virvoitusjuomavalmistaja Rivellan palveluksessa.


title: Gerli Liinamäe

text: Gerli Liinamäe (s. 21. maaliskuuta 1995 Tallinna) on virolainen taitoluistelija. Hän on naisten yksinluistelussa kolminkertainen Viron-mestari (2011, 2015, 2018). MM-kilpailuissa hän on sijoittunut 34:nneksi vuonna 2018. EM-kilpailuissa hänen sijoituksensa ovat olleet kolmastoista vuonna 2011 ja 22:s vuonna 2015. Juniorien MM-kilpailuissa hän sijoittui 15:nneksi vuonna 2011, 14:nneksi vuonna 2012, 27:nneksi vuonna 2013 ja 20:nneksi vuonna 2014. Hän voitti Riiassa kilpaillun Volvo Open Cupin vuonna 2017.


title: Gerli Liinamäe

text: Liinamäe on ollut Tiiu Valgemäen ja Karin Nurmetalon valmennettavana.


title: Rahel Blocher

text: Rahel Marianne Blocher (s. , Männedorf, Sveitsi) on sveitsiläinen EMS-Chemie -kemianteollisuusyrityksen suuromistaja ja miljardööri. Hän johtaa isänsä, EMS-Chemien aiemman toimitusjohtajan ja ex-ministerin Christoph Blocherin varoja hallitsevaa sijoitusyhtiö Robinvestiä ja osallistuu Schweizer Musikinsel Rheinau -säätiön hallituksen toimintaan.


title: Rahel Blocher

text: Maaliskuussa 2018 yhdysvaltalainen talousjulkaisu Forbes luokitteli hänet miljardöörilistallaan maailman 334. rikkaimmaksi ihmiseksi. Tuolloin hänen varallisuudekseen arvioitiin 5,5 miljardia dollaria. Tämä vastasi 30 prosentin osuutta EMS-Chemie -yhtiötä, joka on pörssinoteerattu kemikaali- ja polymeerivalmistaja Sveitsin Herrlibergissä. Vuonna 2004 hänen isänsä Christoph Blocher, joka oli aiemmin johtanut yhtiötä, siirtyi Sveitsin liittoneuvoston jäseneksi Sveitsin kansanpuoluetta edustavaksi Sveitsin oikeus- ja poliisiministeriksi. Tällöin hän lahjoitti ja myi yhtiön määräysvaltaan oikeuttavat osakkeensa Rahelille ja hänen kolmelle sisarukselleen, jotka myös ovat nykyisin miljardöörejä. Sisaruksista Magdalena Martullo-Blocherilla (EMS-Chamien toimitusjohtaja ja hallituksen varapuheenjohtaja) on myös noin 30 prosentin osuus yhtiöstä, joten yhdessä kahdella sisaruksella on määräysvalta yhtiössä. Muista sisaruksista Miriam Baumann-Blocher on myynyt pääosan kemianyhtiön osakkeistaan siskoilleen ja investoinut toisaalle. Markus Blocher myi myi osuutensa yhtiöstä, mutta omistaa siitä irronneen spin off -yrityksen (Dottikon).


title: Rahel Blocher

text: Rahel Blocher valmistui ekonomiksi Universität St. Gallenista. Hän työskenteli vuodesta 2004 lähtien Clariant and Elma Electronic -yhtiössä. vuodesta 2009 lähtien hän on työskennellyt isänsä sijoitusyhtiössä Robinvestissä.


title: Rahel Blocher

text: Perheen, ja erityisesti hänen politiikkaan siirtyneen isänsä toimintaa on arvosteltu runsaasti perheen mediaomistuksen salamisen vuoksi. Asioiden hoitamista - johon Rahelkin on osallistunut - on luonnehdittu oligarkiamaiseksi.


title: Rikissa Puolalainen

text: Rikissa Puolalainen (s. 1116 – k. aikaisintaan 1156) oli puolalainen prinsessa, josta tuli Ruotsin kuningatar. Hänen vanhempansa olivat Puolan herttua Bolesław III ja tämän puoliso Salome. Hän oli naimisissa kolme kertaa: Ruotsin Maunu Niilonpoika Vahvan, Minskin ruhtinaan Volodarin ja Ruotsin Sverker vanhemman kanssa.


title: Rikissa Puolalainen

text: Rikissan lapsia olivat Mauno Niilonpojan kanssa Knuut Maununpoika, josta tuli Tanskan kuningas 1146–1157, ja Volodarin kanssa Sofia, tulevan Tanskan kuninkaan Valdemar I:n puoliso.


title: Virginie Ledoyen

text: Virginie Ledoyen (oikealta nimeltään "Virginie Fernandez", s. 15. marraskuuta 1976 Pariisi) on ranskalainen elokuvanäyttelijä, joka on esiintynyt myös yhdysvaltalaisissa elokuvissa ja televisiotuotannoissa. Hänellä on espnjalainen sukutausta.


title: Saarenmaan kunta

text: Saarenmaan kunta sijaitsee Länsi-Virossa Saarenmaan maakunnassa.


title: Saarenmaan kunta

text:
Kunta sijaitsee Viron länsirannikolla. Saarenmaan kunta koostuu valtaosin Saarenmaan saaresta, jonka ainoa kunta se on.
Naapurikuntia ovat idässä Muhun saarella sijaitseva Muhun kunta ja pohjoisessa Hiidenmaan saarella sijaitseva Hiidenmaan kunta. Saarenmaata ympäröi etelässä Riianlahti, pohjoisessa Väinämeri ja lännessä varsinainen Itämeri..


title: Saarenmaan kunta

text: Saarenmaan kunta muodostettiin lokakuussa 2017 yhdistämällä Kuressaaren kaupunki ja Saarenmaan saaren kaikki 11 kuntaa (Lääne-Saare, Orissaare, Pihtla, Valjala, Salme, Kihelkonna, Laimjala, Mustjala, Torgu, Leisi ja Pöide). Saarenmaan kunnassa on 31 819 asukasta (1.1.2018). Kunnan pinta-ala on 2 718 neliökilometriä, ja se on pinta-alaltaan maan suurin kunta.


title: Saarenmaan kunta

text: Kunta muodostuu Kuressaaren kaupungista (linn), yhdeksästä pienkauppalasta (alevik) sekä 427 kylästä (küla).


title: Saarenmaan kunta

text: Valtatie 10 kulkee Kuressaaresta Muhulle ja edelleen lauttayhteyden kautta mantereelle Virtsuun. Kuressaaressa on lentoasema.


title: Victoria Welby-Gregory

text: Victoria Welby-Gregory (1837–1912) oli englantilainen itseoppinut filosofi, semiootikko, muusikko sekä vesiväritaiteilija. Parhaiten nimellä Lady Welby tunnettu Victoria kehitti significs-nimellä kutsumansa merkkiteorian, jota hän hahmotteli kahdessa julkaisemassaan teoksessa. Amerikkalainen filosofi ja tiedemies Charles Sanders Peirce julkaisi näistä ensimmäisestä positiivisen arvostelun, mikä johti filosofien väliseen kirjeenvaihtoon, joka on julkaistu osittain jälkimmäisen "Collected Papers" kokoelmassa ja kokonaisuudessaan itsenäisenä niteenä. Welby vaikutti myös hollantilaisen significs-ryhmän syntymiseen ja tätä kautta L. E. J. Brouwerin matematiikanfilosofiaan.


title: Spyro Reignited Trilogy

text: Spyro Reignited Trilogy on Toys for Bobin kehittämä ja Activisionin julkaisema pelikokoelma. Se sisältää uudistetut versiot "Spyro" -videopelisarjan kolmesta ensimmäisestä pelistä: "Spyro the Dragon", "" ja "", jotka Insomniac Games kehitti alun perin PlayStationille. Peli julkaistiin maailmanlaajuisesti PlayStation 4:lle ja Xbox Onelle 13. marraskuuta 2018.


title: Spyro Reignited Trilogy

text: Tom Kenny, joka ääninäytteli Spyroa peleissä "Ripto’s Rage!", "Year of the Dragon" ja "", palaa rooliinsa "Reignited Trilogyssa". Toys for Bobin työntekijä Stephan Vakov remasteroi trilogian alkuperäisen musiikin, jonka Stewart Copeland aikoinaan sävelsi.


title: Spyro Reignited Trilogy

text: "Reignited Trilogy" on kokoelma, johon sisältyvät uudistetut versiot kolmesta "Spyro"-pelistä: "Spyro the Dragon", "" (eurooppalainen PlayStation-versio "Spyro 2: Gateway to Glimmer") ja "". Niissä kaikissa pieni purppura lohikäärme Spyro voi siirtyä kotimaailmoista tasoihin portaalien kautta ja liikkua tasojen läpi maaliin pääsemiseksi. Alkuperäisten pelien tavoin, Spyro käyttää liekittämistä tai sarvet edellä ryntäämistä vihollisten voittamiseksi, kirstujen ja ruukkujen rikkomiseksi ja kerätäkseen jalokiviä, sekä saadakseen pikkueläimistä perhosia ravinnoksi Sparx-sudenkorennolle tämän pitämiseksi terveenä. Sparxin väri muuttuu aina kun tämän terveys heikkenee jokaisesta osumasta, jonka Spyro viholliselta saa ja riittävän monen osuman jälkeen Sparx jättää Spyron yksin. Jos Spyro saa iskun ilman Sparxia, hän menettää yhden elämän. Joihinkin uusiin maailmoihin ja tasoihin pääseminen vaatii jalokivien keräämisen lisäksi "Spyro the Dragonissa" kristaalipatsaisiin vangittujen lohikäärmeiden vapauttamista, "Ripto’s Ragessa" jalokivikuulien () keräämistä tai uusien kykyjen (pinnan alla uimisen, kiipeämisen ja pääpuskun) oppimista jalokivimaksua vastaan ja "Year of the Dragonissa" lohikäärmeenmunien keräämistä tai uusien pelattavien hahmojen (Sheila, kersantti Byrd, Bentley ja Agentti 9) vapauttamista jalokivimaksua vastaan. Pelissä on 4K-resoluutio sekä remasteroitu ääni. Trilogiassa esiintyy myös uusia ominaisuuksia, kuten "Ripto’s Ragen" alkuperäisversiossa esiintynyt kartta, "Ripto’s Ragen" ja "Year of the Dragonin" alkuperäisversioissa esiintyneet taitopisteet (), sekä mahdollisuus vaihtaa Vakovin remasteroimat tasojen musiikkin sävellykset Copelandin alkuperäisiin versioihin.


title: Spyro Reignited Trilogy

text: "Reignited Trilogyn" fyysinen julkaistu sisältää vain "Spyro the Dragonin" remasteroinnin, kun taas remasteroidut "Ripto’s Rage!" ja "Year of the Dragon" on ladattava peliin digitaalisesti.


title: Holly Robinson Peete

text: Holly Elizabeth Robinson Peete (s. 18. syyskuuta 1964 Philadelphia, Pennsylvania) on yhdysvaltalainen näyttelijä, juontaja, kirjailija ja laulaja. Hänet tunnetaan ehkä parhaiten nuortensarjasta "21 Jump Street", sekä tilannekomedioista "Hangin' with Mr. Cooper" ja "For Your Love". Peete toimi juontajana CBS:än keskusteluohjelmassa "The Talk" ja hän on kirjoittanut NAACP:n kirjallisuuspalkinnon saaneen lastenkirjan "My Brother Charlie".


title: Holly Robinson Peete

text: Kesäkuussa 1995 Holly Robinson meni naimisiin NFL-pelinrakentaja Rodney Peeten kanssa. Heillä on neljä lasta.


title: Zeynep Üçbaşaran

text: Zeynep Üçbaşaran on turkkilainen pianisti. Hän syntyi Istanbulissa ja aloitti musiikinopintonsa neljän vuoden iässä Istanbulin konservatoriossa yhtenä nuorimmista sinne koskaan hyväksytyistä.


title: Zeynep Üçbaşaran

text: Vuodesta 1987 alkaen Üçbaşaran opiskeli Franz Liszt -musiikkiakatemiassa Unkarin Budapestissa. Siellä häntä opettivat Kornél Zempléni, Béla Bartókin johdolla opiskellut Katalin Nemes, Balázs Kecskés ja István Lantos. Saatuaan opettaja- ja konserttiartistidiplominsa vuonna 1994 Üçbaşaran jatkoi opiskelujaan Tibor Szászin johdolla Freiburgin musiikkiyliopistossa sekä lopulta Etelä-Kalifornian yliopistossa, Los Angelesissa, jossa hän eteni musiikin tohtoriksi asti (2004).


title: Zeynep Üçbaşaran

text: Üçbaşaran on levyttänyt muiden muassa Franz Lisztin, Wolfgang Amadeus Mozartin, Ludwig van Beethovenin, Domenico Scarlattin, Leonard Bernsteinin, Ahmet Adnan Saygunin ja Robert Muczynskin teoksia. Vuodesta 1996 lähtien pianisti on asunut Kalifornian Santa Barbarassa.


title: Zeynep Üçbaşaran

text: Üçbaşaran on saanut muun muassa Yhdysvaltain Liszt-seuran palkinnon; hänet palkittiin myös Los Angelesin Liszt-kilpailussa vuosina 1996 ja 2000. Hän sai vuonna 2003 tunnustuksen ”Atatürkin tyttäret” -järjestöltä Yhdysvalloissa. Hän on esiintynyt sekä solistina että kamarimuusikkona lukuisissa eri maissa. Wigmore Hall -debyyttinsä Lontoossa hän teki marraskuussa 2004.


title: Cross (laskettelurinne)

text: Cross on laskettelurinne Phoenix Pyeongchangin talviurheilukeskuksessa Bongpyeong-myeonissa Pyeongchangin piirikunnassa Gangwonin maakunnassa Etelä-Koreassa.


title: Cross (laskettelurinne)

text: Crossiin rakennetuilla cross-radoilla järjestettiin Pyeongchangin 2018 talviolympialaisten ski- ja lumilautacross-kilpailut. Katsajakapasiteetti olympialaisissa oli 18 000, niistä istumapaikkoja oli 10 200 ja seisomapaikkoja 7 800.


title: Katalin Nemes

text: Katalin Nemes (5. lokakuuta 1915 Debrecen – 29. maaliskuuta 1991 Budapest) oli unkarilainen pianisti. Hän oli alun perin nimeltään Katalin Frieder, mutta meni naimisiin kirjailija, journalisti György Nemesin kanssa. Kirjallisuuden kääntäjä Anna Nemes on Katalinin tytär.


title: Katalin Nemes

text: 10-vuotiaana Nemes pääsi konservatorioon Debrecenissä, jossa häntä opetti Margit Halácsy. Vuosina 1932–37 hän opiskeli Franz Liszt -musiikkiakatemiassa, jossa hänen opettajiensa joukkoon lukeutui Béla Bartók. Hän itse toimi myöhemmin opetustehtävissä ja johti konsertteja. Hänen saamiinsa tunnustuksiin kuuluu Liszt Ferenc -palkinto vuodelta 1962.


title: Marie-Philip Poulin

text:
Marie-Philip Poulin (s. 28. maaliskuuta 1991 Beauceville, Quebec) on kanadalainen jääkiekkoilija, joka pelaa hyökkääjänä. Hän on ollut Kanadan maajoukkueen kapteeni ja voittanut olympialaisissa kaksi kultamitalia ja yhden hopean sekä MM-kilpailuissa yhden kullan ja kuusi hopeaa. Seuratasolla hän edustaa CWHL-seura Montréal Canadiennesiä.
Poulin voitti olympiakultaa Vancouverissa 2010 ja Sotšissa 2014. Vancouverissa hän teki lukemiin 2–0 päättyneen loppuottelun molemmat maalit ja hänet valittiin kisojen tähdistökentälliseen. Sotšissa hän teki loppuottelun varsinaisen peliajan viimeisellä minuutilla tasoitusmaalin ja jatkoajalla voittomaalin. Pyeongchangin olympialaisissa 2018 hän saavutti hopeaa. Poulin on voittanut maailmanmestaruuden vuonna 2012 sekä saavuttanut MM-hopeaa vuosina 2009, 2011, 2013, 2015, 2016 ja 2017. Vuosien 2013 ja 2017 MM-kilpailuissa hänet valittiin tähdistökentälliseen ja vuonna 2013 hän oli myös kisojen arvokkain pelaaja, paras hyökkääjä, paras maalintekijä ja pistepörssin voittaja.


title: Marie-Philip Poulin

text: Alle 18-vuotiaiden MM-kilpailuissa Poulin saavutti hopeaa vuosina 2008 ja 2009; vuoden 2008 turnauksessa hän voitti pistepörssin ja maalintekijätilaston ja hänet valittiin kisojen parhaaksi hyökkääjäksi.


title: Marie-Philip Poulin

text: Poulin on seuratasolla edustanut Montréal Starsia, Dawson College Bluesia, Bostonin yliopistoa sekä vuodesta 2015 Montréal Canadiennesiä. Hän voitti CWHL:n mestaruuden eli Clarkson Cupin vuosina 2009 ja 2017.


title: Malin kielet

text: Malin kielet kuuluvat etupäässä nigeriläis-kongolaiseen, nilosaharalaiseen ja afroaasialaiseen kielikuntaan. Virallinen kieli on ranska, yleisimmin käytetty kieli bambara ja väestön enemmistön uskonnon kieli arabia. Kansallisen kielen statuksen omaavat bambara, bobo, bozo, dogoni, fulani, khasonka, maninka, minianka, senufo, songhai, soninke ja tuaregikieli tamašek.


title: Malin kielet

text: Nigeriläis-kongolaiseen kielikuntaan kuuluvat mandelaiset ja gurilaiset kielet, fulani ja dogonikielet. Mandekieli bambaraa puhuu äidinkielenään 26 % Malin väestöstä ja toisena kielenään yli 50 %. Bambaran puhuma-alue on laajentunut maan itsenäisyyden aikana, ja sitä pitävät äidinkielenään bambaroiden ohella monet mandinkat ja djulat. Yleiskieli perustuu Bamakon murteeseen, jota puhutaan myös muissa kaupungeissa. Maaseudun murteet molemmin puolin Nigerjokea poikkeavat huomattavasti yleiskielestä.


title: Malin kielet

text: Mandekieli maninka muodostaa murrejatkumon maan länsiosassa. Kaakossa puhutut murteet ovat lähellä bambaraa ja luoteismurteet khasonkaa. Jälkimmäistä pidetään erillisenä kielenä khasonkojen voimakkaan kansallistunteen takia. Kagoro on lähellä Kitan seudulla puhuttua maninkan keskimurretta, mutta suuri osa Kaartasta Ségouun ulottuvalla vyöhykkeellä asuvista kagoroista puhuu nykyään äidinkielenään bambaraa tai soninkea. Markojen kielimuodot poikkeavat huomattavasti tärkeimmistä mandekielistä.


title: Malin kielet

text: Mandekieli soninkea puhutaan lähellä Mauritanian rajaa sekä kaupunkien soninkeyhteisöissä. Tämä muinaisen Ghanan valtakieli on vaikuttanut moniin länsi-Sudanin kieliin. Bozokieliä puhuvat Nigerin keskijuoksun ja sen sivujokien varrella asuvat kalastajat. Lännessä bozot osaavat myös bambaraa ja alueen keskiosassa ja idässä fulania. Mandekieliä puhuvat bobot ja samot asuvat pääosin Burkina Fasossa. Faléan seudulla puhuttu jalunka on lähellä Guinean susua.


title: Malin kielet

text: Malin tärkein gurilainen kieliryhmä on senufo maan eteläosassa. Se jakautuu kolmeen erilliseen kieleen, jotka ovat mamara eli minianka, supyire ja syenara. Suurin osa senufoista osaa myös bambaraa. Muita gurilaisia kieliä ovat bore eli bomu, pana eli sama ja samoma eli kalamse Burkina Fason rajalla.


title: Malin kielet

text: Maan ainoa atlanttinen kieli on fulani. Sen suurin yhtenäinen alue on Nigerin sisämaasuistossa, jossa puhutaan fulanin keskimurteita. Malin luoteisosassa lähellä Mauritanian ja Senegalin rajaa sijaitsee länsimurteiden eli pulaarin puhuma-alue. Karjanhoitoa harjoittavia fulbeja asuu hajallaan myös maan kaikissa muissa osissa. Voimakkaan kansallistunnon omaavat fulbet ovat olleet haluttomia oppimaan bambaraa, mikä liittyy myös heidän islamilaiseen identiteettiinsä.


title: Malin kielet

text: Dogonia pidettiin aikaisemmin gurilaisena kielenä, mutta nykyään se katsotaan erilliseksi nigeriläis-kongolaisten kielten ryhmäksi. Yli kahdestakymmenestä dogonikielestä tai -murteesta monet eroavat huomattavasti toisistaan. Yleiskielen perustaksi on valittu toro-so. Monet dogonit osaavat myös bambaraa tai fulania.


title: Malin kielet

text: Songhaikieliä puhutaan Malin itäosassa Nigerjoen laaksossa sekä Timbuktun seudulla. Niiden kuuluminen nilosaharalaiseen kielikuntaan, kuten myös koko kielikunnan olemassaolo, on hyvin kyseenalaista. Bambaraa puhutaan songhaiden keskuudessa vähän. Tadaksahakin puhujat ovat identiteetiltään lähellä tuaregeja.


title: Malin kielet

text: Afroaasialaiseen kielikuntaan kuuluvia berberikieliä ovat tuaregien puhumat tamašek pohjoisessa ja tamajaq Malin itäisimmässä osassa. Jatkuvien tuaregikapinoiden seurauksena bambaran merkitys on tuaregien keskuudessa vähäinen. Afroaasialainen kieli on myös hassaniyya eli Mauritanian arabia maiden rajalla.


title: Malin kielet

text: Kouluopetuksen ja hallinnon kielenä toimii Malissa ranska. Sitä puhuu äidinkielenään 15 000 henkeä, mutta toisena kielenään 2,9 miljoonaa. Arabiaa käytetään koraanikouluissa ja madrasoissa. Kansallisia kieliä opetetaan lisääntyvässä määrin kouluissa ja aikuisten lukutaito-ohjelmissa, mutta opetuksen laatu on usein heikkoa. Bambaraa ja maninkaa kirjoitetaan jonkin verran n’ko-kirjaimistolla, fulania arabialaisperäisellä kirjaimistolla ja tuaregia tifinaghilla. Yleensä käytetään kuitenkin latinalaista kirjaimistoa.


title: Lassi Vierikko

text: Lassi Vesa Johannes Vierikko (s. 17. syyskuuta 1983) on suomalainen elokuvakäsikirjoittaja. Hän on työskennellyt myös näyttelijänä. Tyylilajiltaan Vierikon käsikirjoitukset ovat lähinnä komediaa.


title: Lassi Vierikko

text: Vierikko valmistui medianomiksi 2011. Hän on käsikirjoittanut muun muassa MTV3:n komediasarjan "Brändärit" ja komediasarjan "Erinomanlaiset", joka on alkuaan Facebookissa julkaistu tuotanto. Televisiosarjojen lisäksi Vierikko on käsikirjoittanut erinäisiä lyhyitä fiktioelokuvia.


title: Lassi Vierikko

text: Käsikirjoittajan työnsä ohella Vierikko on näytellyt sivurooleja muutamissa televisio- ja elokuvatuotannoissa varhaisimpana Laurin rooli Yle TV1:n viisiosaisessa fiktiosarjassa "Hunajan maku" vuonna 1993.


title: Lassi Vierikko

text: Vierikko on kiinnostunut uskonnoista sekä niiden synnystä ja kehityksestä. Hän on tutkinut erityisesti gnostilaisuuden ilmenemismuotoja elokuvataiteessa.


title: Laura Hartman

text: Laura Erikka Hartman, ent. "Larsson" (s. 28. syyskuuta 1973) on suomalais-ruotsalainen kansantaloustieteilijä, joka työskentelee Ruotsissa.


title: Laura Hartman

text: Hartman suoritti 1997 valtiotieteiden maisterintutkinnon Helsingin yliopistossa ja 2002 tohtorintutkinnon kansantaloustieteessä Uppsalan yliopistossa. Hän on sittemmin työskennellyt Uppsalassa dosenttina ja on ollut 2007–2011 Ruotsin talouspoliittisen neuvoston jäsen.


title: Laura Hartman

text: Hartman toimi heinäkuusta 2010 syyskuuhun 2011 tutkimusjohtana Studieförbundet Näringsliv och Samhälle (SNS). Syyskuussa 2011 hän esitteli toimittamansa raportin "Konkurrensens konsekvenser" Ruotsin yksityistämisistä. Raportin yleisluontoinen johtopäätös oli, että "kilpailun vaikutuksista hyvinvointialalla puuttuu tieteellisesti perusteltu tietoa" sekä että ei voi tehdä sellaista johtopäätöstä, että kilpailuttaminen lisäisi tehokkuutta.


title: Laura Hartman

text: Raportti herätti runsaasti keskustelua. Kirjoittajat ja Hartman katsoivat lähinnä muistuttaneensa tiedon puuttumisesta eivätkä niinkään arvostelleet yksityistämistä. Monet keskustelijat arvelivat kuitenkin, että etenkin Hartmanin laatima raportin yhteenveto kärsi niin sanotusta Nirvana-syndroomasta. Nirvana-argumentti tai -oletus, kuten muun muassa Bo Rothstein on sitä nimittänyt, tarkoittaa lyhyesti, että tosiasiallista tilannetta verrataan ihannetilanteeseen, mikä tässä tapauksessa implisiittisesti sai kilpailuedellytyksen liittymään todellisiin (väistämättömiin) puutteisiin.


title: Laura Hartman

text: SNS:ää arvostelivat muun muassa hyvinvointialan yritysten edustajat, ja tähän arvosteluun vastasivat vuorostaan raportin laatijat sekä kilpailuttamisen arvostelijat.


title: Laura Hartman

text: Hartman luopui pian tutkimusjohtajan tehtävästä ja palasi Uppsalan yliopistoon. Toinen syy oli se, että SNS:n toimitusjohtaja Anders Vredin oli estänyt häntä osallistumasta keskusteluun raportista, ja samasta syystä myös Olof Petersson jätti SNS:n vastalauseeksi.


title: Charlotta Wolff

text: Charlotta Wolff (s. 1976 Tammisaari) on suomenruotsalainen historioitsija ja kääntäjä. Hän on tutkija Helsingin yliopistossa. Hän väitteli 2004 historian tutkimuksella "Vänskap och makt", joka palkittiin Ruotsin akatemian Axel Hirschsin palkinnolla.


title: Charlotta Wolff

text: Wolff on ollut Helsingin yliopiston Euroopan historian dosentti vuodesta 2009, Suomen Akatemian tutkija 2013–2018, ja hän on vastuullinen tutkija ja projektinjohtaja hankkeessa "Agents of Enlightenment" (Suomen Akatemia) 2017–2020.


title: Brianne Jenner

text:
Brianne Jenner (s. 4. toukokuuta 1991 Oakville, Ontario) on kanadalainen jääkiekkoilija, joka pelaa keskushyökkääjänä. Hän on voittanut olympialaisissa yhden kultamitalin ja yhden hopean sekä MM-kilpailuissa yhden kullan ja neljä hopeaa. Seuratasolla hän edustaa CWHL-seura Calgary Infernoa.
Jenner voitti olympiakultaa Sotšissa 2014 ja saavutti olympiahopeaa Pyeoingchangissa 2018. Hän voitti maailmanmestaruuden vuonna 2012 sekä saavutti MM-hopeaa vuosina 2013, 2015, 2016 ja 2017. Alle 18-vuotiaiden MM-kilpailuissa Jenner saavutti hopeaa vuosina 2008 ja 2009.


title: Brianne Jenner

text: Jenner on seuratasolla edustanut Stoney Creek Sabresia, Mississauga Chiefsiä, Burlington Barracudasia, Cornellin yliopistoa sekä vuodesta 2015 Calgary Infernoa. Hän voitti CWHL:n mestaruuden eli Clarkson Cupin vuonna 2016.


title: Mäkikello

text: Mäkikello ("Campanula collina") on kellokasvien (Campanulaceae) heimoon, kellojen ("Campanula") sukuun kuuluva kasvilaji. Se on Kaukasuksen alueelta kotoisin oleva monivuotinen ja ruohovartinen kellolaji, jota käytetään myös koristekasvina.


title: Mäkikello

text: Mäkikello kasvaa noin 20–30 cm korkeaksi. Se muodostaa mättäitä, ja sen varret ovat kasvutavaltaan pystyjä. Tyvilehdet ovat puikeita, noin 5–8 cm pitkiä, tummanvihreitä, pehmeäkarvaisia ja hammaslaitaisia. Varsilehdet ovat tyvilehtiä pienempiä ja suikeita. Mäkikellon kukat ovat kellomaisia, nuokkuvia, tummanvioletinsinisiä. Kukat sijaitsevat yksittäin tai yksipuoleisena terttuna. Mäkikello kukkii kesä–heinäkuussa.


title: Mäkikello

text: Puutarhassa mäkikello kasvaa parhaiten täydessä auringon valossa tai puolivarjossa olevilla kasvupaikoilla, joiden maaperän happamuus on neutraali tai hieman emäksinen. Mäkikello vaatii säännöllistä kosteutta. Mäkikello leviää hyvissä kasvuolosuhteissa juuriensa avulla kasvullisesti sekä siemenistä, mutta ei yleensä leviä hallitsemattomasti. Kukkavarsien leikkaamisella kukinnan jälkeen voi ehkäistä leviämistä siementen kautta. Mäkikellon mättäät on jaettava joka kolmas tai neljäs vuosi.


title: Haley Irwin

text:
Haley Irwin (s. 6. kesäkuuta 1988 Thunder Bay, Ontario) on kanadalainen jääkiekkoilija, joka pelaa hyökkääjänä. Hän on voittanut olympialaisissa kaksi kultamitalia ja yhden hopean sekä MM-kilpailuissa yhden kullan ja neljä hopeaa. Seuratasolla hän edustaa CWHL-seura Calgary Infernoa.
Irwin voitti olympiakultaa Vancouverissa 2010 ja Sotšissa 2014 sekä saavutti olympiahopeaa Pyeongchangissa 2018. Irwin on voittanut maailmanmestaruuden vuonna 2012 sekä saavuttanut MM-hopeaa vuosina 2009, 2011, 2013 ja 2017.


title: Haley Irwin

text: Irwin on seuratasolla edustanut Toronto Aerosia, Mississauga Aerosia, Minnesota Duluthin yliopistoa, Montréal Starsia sekä vuodesta 2014 Calgary Infernoa.


title: Weltcup-Piste

text: Weltcup-Piste on laskettelurinne Ofterschwangissa Saksassa.


title: Weltcup-Piste

text: Weltcup-Pistessä järjestetään alppihiihdon maailmancupin naisten tekniikkalajikilpailuja.


title: Weltcup-Piste

text: Suurpujottelun lähtö sijaitsee 1 300 metriä merenpinnan yläpuolella Weltcup-Express-tuolihissin yläaseman vieressä.


title: Weltcup-Piste

text: Weltcup-Piste alkaa kumpuilevana "Herdebuch" (Kantakirja) -osuudella, jonka jälkeen rinne kääntyy oikealle. Sitten tulee "Sonnenhof" ja "Fäßlers Berg" -osuudet. Sen jälkeen tulee tiukahko oikea-vasen S-mutka, vasemmalle kääntyvän mutkan nimi on "Leitnercorner".


title: Weltcup-Piste

text: Leitnercornerin jälkeen avautuu loppujyrkänne "Zielhang", jossa sijaitsee koko rinteen jyrkin kohta 47 %. Weltcup-Pisten suur- ja pujotteluradat päättyvät 920 metriä merenpinnan yläpuolella lähelle Ofterschwangin keskustaa.


title: Prins-reaktio

text: Prins-reaktio on alkeenien ja karbonyyliyhdisteen, kuten aldehydin tai ketonin, välinen kemiallinen reaktio. Reaktio-olosuhteista riippuen Prins-reaktion tuote voi olla joko dioli, allyylialkoholijohdannainen, dieeni tai 1,3-dioksaanijohdannainen. Reaktion raportoi alankomaalainen kemisti H. J. Prins vuonna 1919, ja se on nimetty hänen mukaansa.


title: Prins-reaktio

text: Prins-reaktio tapahtuu useille alkeeneille ja tyypillisimmin käytetty karbonyyliyhdiste on formaldehydi. Alkeeni reagoi sitä helpommin mitä substituoidumpi se on. Katalyyttinä Prins-reaktiossa käytetään joko proottista happoa tai Lewis-happoa. Reaktion mekanismin ensimmäisessä vaiheessa karbonyyliyhdisteen karbonyyliryhmän happi ottaa vastaan protonin, jolloin siitä tulee entistä elektrofiilisempi. Alkeenit ovat tyypillisesti nukleofiilisia ja reagoivat karbonyyliryhmän kanssa additioreaktiolla. Näin muodostuu karbokationi, jossa on kahden hiiliatomin päässä eli β-asemassa hydroksyyliryhmä.


title: Prins-reaktio

text: Tämä karbokationi ei ole stabiili vaan reagoi edelleen, ja reaktiotapa riippuu olosuhteista. Mikäli reaktiossa on ylimäärin karbonyyliyhdistettä, karbonyyliyhdisteen happiatomi reagoi karbokationin kanssa. Näin muodostuu uusi kationi, joka syklisoituu muodostaen 1,3-dioksaanirenkaan. Tämä on oheisessa kuvassa vihreällä esitetty reaktiopolku. Karbokationista voi myös eliminoitua protoni, ja tuotteena muodostuu allyylialkoholijohdannainen. Happamissa olosuhteissa tämä allyylialkoholi reagoi edelleen muodostaen dieenin. Tämä reaktio on esitetty oheisessa kuvassa mustana reaktioreittinä. Mikäli Prins-reaktiossa on läsnä vettä, vesi reagoi nukleofiilina karbokationin kanssa. Tämä reaktio johtaa diolien muodostumiseen, ja tämä reaktio on esitetty ylläolevassa kuvassa sinisellä.


title: Prins-reaktio

text: Prins-reaktio on runsaasti käytetty reaktio terpeenien kemiassa. Sitä käyttämällä on terpeeneistä valmistettu useita hajuaineena merkittäviä molekyylejä ja hyödyllisiä synteettisen kemian välituotteita. Formaldehydin ja isobuteenin välinen Prins-reaktio on myös tärkein isopreenin valmistusmenetelmä.


title: Guyana (täsmennyssivu)

text: Guyana, Guayana tai Guiana voi tarkoittaa seuraavia asioita:


title: R.Smg. Torricelli (1934)

text: R.Smg. Torricelli () oli Italian kuninkaallisen laivaston vuonna 1934 vesillelaskettu Archimede-luokan sukellusvene.


title: R.Smg. Torricelli (1934)

text: Alus tilattiin Cantiere navali Franco Tosilta Tarantosta. Alus laskettiin vesille 27. maaliskuuta 1934.


title: R.Smg. Torricelli (1934)

text: Espanjan sisällissodassa Italia luovutti huhtikuussa 1937 aluksen kansallismielisille, jotka liittivät sen laivastoonsa nimellä "General Sanjurjo".


title: R.Smg. Torricelli (1934)

text: Alus poistettiin alusluettelosta vuonna 1959.


title: Mélodie Daoust

text:
Mélodie Daoust (s. 7. tammikuuta 1992 Valleyfield, Quebec) on kanadalainen jääkiekkoilija, joka pelaa hyökkääjänä. Hän on voittanut Kanadan maajoukkueen pelaajana olympialaisissa yhden kulta- ja yhden hopeamitalin. Seuratasolla hän edustaa CWHL-seura Montréal Canadiennesiä.
Daoust voitti olympiakultaa Sotšissa 2014 ja olympiahopeaa Pyeongchangissa 2018. Pyeongchangin kisoissa hänet valittiin turnauksen arvokkaimmaksi pelaajaksi ja tähdistökentällisen jäseneksi; hän oli myös turnaksen paras aloittaja voitettuaan aloituksistaan 77,42 %.


title: Mélodie Daoust

text: Alle 18-vuotiaiden MM-kilpailuissa Daoust saavutti hopeaa vuonna 2009 ja voitti kultaa vuonna 2010.


title: Mélodie Daoust

text: Daoust pelasi CWHL:ää jo kaudella 2010–2011 Montréal Starsin riveissä kahden ottelun verran. Vuodet 2011–2017 hän edusti McGill-yliopistoa. Vuonna 2017 hän siirtyi Montréal Canadiennesiin.


title: Icacinales

text: Icacinales on kasvilahko Asteranae-ylälahkossa. Lahkoon kuuluu kaksi heimoa. Lahkoon kuuluvat lajit kasvavat lähinnä maapallon trooppisilla alueilla, Keski-Amerikassa, Amazonin alueella, Afrikan metsäisissä osissa, Kaakkois-Aasiassa ja Oseaniassa, mutta myös paikoin Pohjois-Amerikan keskiosissa sekä Euroopassa.


title: Janni Hussi

text: Janni Johanna Hussi (s. 14. syyskuuta 1991 Kuusankoski) on suomalainen fitnessmalli, bloggaaja, liikunta-alan yrittäjä, juontaja, tubettaja ja mediapersoona.


title: Janni Hussi

text: Hussi tunnetaan useista esiintymisistään eri televisio- ja videoformaateissa, mukaan lukien Huomenta Suomi, Biisonimafia sekä Selviytyjät Suomen toinen tuotantokausi, jossa Hussi sijoittui toiseksi.


title: Janni Hussi

text: Hussilla on myös henkilökohtainen YouTube-kanava omalla nimellään. Hän on näytellyt myös Hannaleena Haurun elokuvassa Lauri Mäntyvaaran tuuheet ripset.


title: Janni Hussi

text: Hussi harrasti kolmetoista vuotta jalkapalloa. Jalkapallon parissa Hussi joutui onnettomuuteen, jossa hän loukkasi polvensa. Loukkaantumisen jälkeen hän oli kuukauden sivussa treeneistä, jonka jälkeen hän ei kuitenkaan enää pystynyt jatkamaan jalkapalloilua. Hänen polvensa eivät kestäneet potkuista aiheutuvaa kovaa ja tärähtävää kuormitusta. Tämän jälkeen Hussi siirtyi salitreenaamisen pariin.


title: Janni Hussi

text: Hussi seurusteli ja asui avoliitossa vuosina 2012–2016 Yhdysvalloissa NHL-jääkiekkoilija Lauri Korpikosken kanssa. Syksyllä 2018 Hussi asui Helsingin Jätkäsaaressa ja seurusteli liikemies Joel Harkimon kanssa.


title: Janni Hussi

text: Hussi kokee olevansa vapaaehtoisesti lapseton. Nuorena Hussi kärsi syömishäiriöistä. Hänellä on laktoosi-intoleranssi.


title: Janni Hussi

text: 19-vuotiaana Hussi ryhtyi yrittäjäksi. Hussi on tehnyt laajasti erilaisia mallintöitä kansainvälisesti julkaistuihin fitness- ja muotilehtiin, katalogeihin sekä yritysmainoksiin. Lisäksi hän on juontanut monia tapahtumia, messuja sekä yritystilaisuuksia.


title: Janni Hussi

text: Hussi on valmistunut Suomen urheiluopistosta vuonna 2012 liikuntaneuvojaksi. Lisäksi hän on kouluttautunut Spartan Bodyweight -ohjaajaksi vuonna 2015.


title: Janni Hussi

text: Hussi tunnetaan nykyään myös Kai Rinkisen ja Janne Kaperin luotsaaman YouTube-kanava Biisonimafian näyttelijänä. Hussi on esiintynyt heidän lukuisissa tuotannoissaan, kuten esimerkiksi "MC-Helper 3" -nimisessä tilannekomediasarjassa.


title: Janni Hussi

text: Hussi kilpaili vuonna 2010 Jutta Gustafsbergin luotsaamassa fitnessmallikilpailussa, jonka hän voitti. Voiton ansiosta hän sai sopimuksen Promodel-mallitoimiston kanssa. Hussi kilpaili Helsingissä järjestetyissä Fitness Classics 2013 -kilpailuissa ja sijoittui kolmannelle sijalle. Vuonna 2014 Hussi osallistui ensimmäistä kertaa bikinifitnessin Suomenmestaruuskilpailuihin juniorisarjassa, jossa hän sijoittui toiseksi.


title: Janni Hussi

text: Sittemmin Hussi on lopettanut fitnessurheilun. Hän kertoi syyksi liian stressin ja uupumisen.


title: Ilse Weber

text: Ilse Weber (11. tammikuuta 1903 – 6. lokakuuta 1944), omaa sukuaan Herlinger, oli tšekkiläinen runoilija, joka tunnettiin lähinnä saksan kielellä kirjoitetuista lauluista ja teatterikappaleista lapsille. Hän oli juutalainen ja suuntasi tuotantoaan juutalaisille lapsille. Hän meni naimisiin Willi Weberin kanssa vuonna 1930 ja kuoli Auschwitzissa kaasutettuna poikansa Tommyn kanssa oltuaan tätä ennen Theresienstadtissa helmikuusta 1942. Willi Weber eli vaimoaan ja poikaa kolme vuosikymmentä kauemmin.


title: Ilse Weber

text: Weber oli kotoisin Ostravasta ja asettui avioliittonsa myötä asumaan Prahaan. Hän osasi lapsesta saakka soittaa eri kielisoittimia.


title: Brittiläinen pitkäkarva

text: Brittiläinen pitkäkarva (BLH) on kissarotu, joka on jalostettu sen sisarrodusta, lyhytkarvaisesta brittiläisestä (BSH). Brittiläinen pitkäkarva hyväksyttiin omaksi rodukseen Suomessa ja Ruotsissa 30.9.2017. Suomessa rodun hyväksyi tuolloin eurooppalaisen rotukissajärjestön FIFen alainen Suomen Kissaliitto ja Ruotsissa samaisen kattojärjestön alainen SVERAK.


title: Brittiläinen pitkäkarva

text: Brittiläisen pitkäkarvan luonne on brittiläisen lyhytkarvan tavoin rauhallinen, hiljainen, ystävällinen ja omistajiinsa kiintynyt.


title: Brittiläinen pitkäkarva

text: Turkki on puolipitkä tai pitkä, tiheä ja plyysimäinen. Turkille on ominaista aluskarva.


title: Brittiläinen pitkäkarva

text: Brittiläinen pitkäkarva on suuri tai keskisuuri, lihaksikas, ruumiinrakenteeltaan tukevahko. Jalat ovat lyhyet ja voimakkaat, tassut pyöreät ja vankat. Häntä on lyhyt ja paksu, hännänpää on pyöreä. Pää on leveä ja pyöreä, erityisesti uroksilla on paksut posket. Leuka on hyvinmuodostunut, nenä lyhyt ja leveä. Korvat ovat pienet, pyöreäkärkiset ja etäällä toisistaan. Silmät ovat suuret, pyöreät ja toisistaan etäällä. Koska brittiläinen pitkäkarva on melko suuri ja voimakasrakenteinen, kehittyy se hitaasti. Voidaan sanoa, että kissa on täysin kehittynyt vasta 3 - 4-vuotiaana. Aikuisena uros voi painaa jopa 8 kiloa, naaras noin 5 kiloa.


title: Brittiläinen pitkäkarva

text: Brittikissa on alun perin kotoisin Isosta-Britanniasta. Brittiläisen lyhytkarvan rodunomainen kasvatus oli hädin tuskin hengissä ensimmäisen ja toisen maailmansodan aikana. 1950-luvulla oli jäljellä vain muutama yksilö, mutta rodulle omistautuneiden uutterien kasvattajien useita vuosia kestäneen rodunjalostustoiminnan ansiosta kissakannan lukumäärä saatiin vihdoinkin kasvuun. Brittiläinen pitkäkarva syntyi risteyttämällä brittiläinen lyhytkarva persialaisen kanssa. Persialainen on pitkäkarvarotu, joka FIFessä kuuluu kategoriaan 1, ks. jäljempänä Kissanäyttelyt. Tämän risteytyksen ansiosta saatiin pitkäkarvageeniperimä lyhytkarvakantaan. Käytännössä tämä tarkoittaa, että risteytettäessä kaksi brittiläistä lyhytkarvakissaa, jotka kantavat pitkäkarvageeniä, voidaan pentueeseen saada pitkäkarvabrittipentuja. Kaksi pitkäkarvaista brittikissaa eivät kuitenkaan voi saada jälkeläisiksi lyhytkarvabrittejä.


title: Brittiläinen pitkäkarva

text: SVERAK ei ole säätänyt erillistä terveysohjelmaa pitkäkarvaisille brittikissoille (tilanne 2.4.2018). Yleisin sydänsairaus kaikilla kissoilla rotuun katsomatta on HCM, hypertrofinen kardiomyopatia. Sama koskee lonkkavikaisuutta (HD) ja polykystistä munuaissairautta (PKD). Kasvattajat pyrkivät geenitestauksien avulla vähentämään edellä mainittujen sairauksien periytymistä pennuille.


title: Brittiläinen pitkäkarva

text: Rotukissan omistaja voi ilmoittaa kissansa kissanäyttelyihin, joita järjestävät useat eri rotukissayhdistykset. Amerikkalaisilla kattojärjestöillä (CFA, Cat Fancier's Association, perustettu 1906; TICA, The International Cat Association, perustettu 1979) on omat näyttelysääntönsä verrattuna Euroopassa toimiviin kattojärjestöihin (FIFe, Fédération Internationale Féline, perustettu 1949; WCF, World Cat Federation, perustettu 1988). Sekä Suomen Kissaliitto että SVERAK kuuluvat FIFen alaisuuteen. Kun uusi omistaja on ostanut kissanpennun, joka on rekisteröity johonkin FIFen alaiseen rotukissayhdistykseen, hän voi käyttää kissaa esimerkiksi Suomen Kissaliiton tai SVERAKin järjestämissä kissanäyttelyissä. Jotta brittiläinen pitkäkarva voi osallistua esimerkiksi Suomen Kissaliiton jäsenyhdistyksen pitämään kissanäyttelyyn, pitää kissalla olla rekisteröintikirja. Tavalliset maatiaiskissat voivat tietyin edellytyksin osallistua kotikissaluokkaan. Brittiläinen pitkäkarva (EMS-koodi BLH) ja brittiläinen lyhytkarva (EMS-koodi BSH) kuuluvat FIFessä kategoriaan 3. FIFen alaiset kissarodut on jaettu neljään eri kategoriaan mm. kissan ulkomuodon ja turkin perusteella.


title: Brittiläinen pitkäkarva

text: Brittiläinen pitkäkarva on toistaiseksi suhteellisen harvinainen rotu sekä Suomessa että Ruotsissa. Alla rekisteröinnit vuosina 2015–2017.


title: Brittiläinen pitkäkarva

text: Kuten taulukosta voidaan päätellä, suosio on kasvussa. Vertailun vuoksi mainittakoon, että Suomen suosituin kissarotu on jo useana vuonna peräkkäin ollut ragdoll: vuonna 2017 rekisteröitiin 696 ragdollia.


title: Meaghan Mikkelson

text:
Meaghan Mikkelson (s. 4. tammikuuta 1985 Regina, Saskatchewan) on kanadalainen jääkiekkoilija, joka pelaa puolustajana. Hän on voittanut olympialaisissa kaksi kultamitalia ja yhden hopean sekä MM-kilpailuissa yhden kullan ja kuusi hopeaa. Seuratasolla hän edustaa ruotsalaista Luleå HF:ää.
Mikkelson voitti olympiakultaa Vancouverissa 2010 ja Sotšissa 2014 sekä saavutti olympiahopeaa Pyeongchangissa 2018, jolloin hän oli joukkueensa vanhin pelaaja. Mikkelson on voittanut maailmanmestaruuden vuonna 2012 sekä saavuttanut MM-hopeaa vuosina 2008, 2009, 2011, 2013, 2016 ja 2017. Vuosien 2011 ja 2013 MM-kilpailuissa hänet valittiin tähdistökentälliseen ja vuonna 2011 hänet palkittiin turnauksen parhaana puolustajana.


title: Meaghan Mikkelson

text: Mikkelson on edustanut Wisconsinin yliopistoa vuosina 2003–2007, Edmonton Chimosia 2007–2009 ja 2010–2011, Alberta Honeybadgersiä 2011–2013, Calgary Infernoa 2015–2017 sekä Luleå HF:ää kaudella 2017–2018. Hän voitti CWHL:n mestaruuden eli Clarkson Cupin vuonna 2016 ja Ruotsin mestaruuden vuonna 2018.


title: Meaghan Mikkelson

text: Meaghan Mikkelsonin isä Bill Mikkelson pelasi 1970-luvulla NHL:ssä neljä kautta ja veli Brendan Mikkelson on myös pelannut NHL:ssä.


title: Marietta Gazzaniga

text: Marietta Gazzaniga (1824 – 2. tammikuuta 1884) oli italialainen oopperalaulaja, äänialaltaan sopraano. Hän syntyi Vogherassa ja opiskeli laulamista Alberto Mazzucaton johdolla Milanossa. Ensimmäisellä kaudellaan vuonna 1840 Vogherassa Gazzaniga esiintyi rooleissa Gaetano Donizettin oopperassa "Anna Bolena" ja Vincenzo Bellinin oopperassa "I Capuleti e i Montecchi".


title: Marietta Gazzaniga

text: Gazzaniga esiintyi nimiroolissa Giuseppe Verdin oopperan "Luisa Miller" kantaesityksessä Napolin Teatro di San Carlossa vuonna 1849. Vuotta myöhemmin hän loi Linan roolin saman säveltäjän "Stiffeliossa" Triestessä. Vuodesta 1851 lähtien hän esiintyi La Scalassa. Vuonna 1852 hän tulkitsi Gildan roolin "Rigoletton" esityksessä Bergamossa; esitys ei ollut menestys, ja tästä syytettiin Gazzanigaa. Verdi väitti tällöin, ettei ollut pitänyt edes Gazzanigan esiintymisistä "Luisa Millerin" ja "Stiffelion" kantaesityksissä. Samana vuonna Gazzaniga esiintyi Bolognassa Bellinin "Norman" ja Donizettin "Poliuton" esityksissä.


title: Marietta Gazzaniga

text: Myöhemmin Gazzaniga kiersi Pohjois- ja Väli-Amerikan alueella. Ensimmäinen tällainen matka alkoi vuonna 1857; sen aikana Gazzanigan aviomies kuoli merellä matkalla Havannaan. Myöhemmin Gazzaniga esiintyi New Yorkissa (1866–67) ja sai kriitikolta ylistävän arvion. Vuoteen 1870 saakka Gazzaniga esiintyi vuosittain Amerikan mantereella. Uransa lopussa hän tulkitsi myös mezzosopraanolle tehtyjä rooleja esimerkiksi Verdin oopperassa "Trubaduuri". Gazzaniga kuoli Milanossa.


title: Stadio Nissi

text: Stadio Nissi on yleisurheilukenttä Lappajärven Kirkonkylässä.


title: Stadio Nissi

text: Ensimmäiset kilpailut stadionilla käytiin syksyllä 1985. Stadionin virallisia avajaisia vietettiin vuoden 1986 juhannuksena, urheilukentän kokonaiskustannukset olivat noin 4,5 miljoonaa markkaa.


title: Stadio Nissi

text: Stadionin alueelle valmistui vuonna 2018 frisbeegolfrata.


title: Sinna Virtanen

text: Sinna Virtanen (s. 1987) on suomalainen dramaturgi ja käsikirjoittaja. Hän on työskennellyt muun muassa Suomen Kansallisteatterissa ja Ryhmäteatterissa.


title: Sinna Virtanen

text: Virtanen valmistui dramaturgiksi 2015. Leipälajinaan hän pitää ennen kaikkea käsikirjoittamista. Virtasen lähtökohtana ovat perinpohjaiset kirjoitusprosessit; tekstilähtöisyyden ohella hänen johtotähtenään on lähestyä näyttämöä työryhmän kanssa menetelminään erilaiset työtavat ja materiaalit. Hän on kiinnostunut tekstin käyttäytymisestä näyttämöllä ja teatteritaiteen ennalta arvaamattomuudesta.


title: Sinna Virtanen

text: Virtasen näytelmäkäsikirjoituksia ovat muun muassa hänen taiteellinen opinnäytteensä "Mary Anning 1739–1839" ja "Farmi – Orwellin eläinidylli", joka kantaesitettiin Ryhmäteatterissa syyskaudella 2016.


title: Sinna Virtanen

text: Virtanen kuuluu palkittuun taiteilijaryhmään Honkasalo-Niemi-Virtanen, joka operoi vapaasti taiteen ja tieteen välimaastossa fokuksenaan historia ja esihistoria. Ryhmän kaksi muuta jäsentä ovat kuvataiteilija Felicia Honkasalo sekä kuvataiteilija ja trumpetisti Akuliina Niemi.


title: Sinna Virtanen

text: Virtanen on toiminut myös näyttelijänä. Hän teki muutamia tyttörooleja 1980- ja 1990-luvun televisiotuotannoissa, kuten "Fakta homma" ja "Hynttyyt yhteen". Ensinmainitussa hän esitti 1987 Kaasisten vauvaa ja seuraavalla vuosikymmenellä hän esitti samaisen roolin kymmenvuotiaaksi varttuneena. Tytär-roolien jatkumoon kuuluu niin ikään Kuitusen tyttären rooli Matti Ijäksen televisioelokuvassa "Lahja". Televisiosarjassa "Kylmäverisesti sinun" Virtanen teki Maija Miettisen roolin.


title: Sinna Virtanen

text: Virtasen aikuisiän rooleja ovat muun muassa tytön osa lyhytelokuvassa "Pyramidi", naispääosa lyhytelokuvassa "Käsilaukku" ja nuorempi ruusu Akseli Tuomivaaran kokoillan elokuvassa "Korso".


title: Misaki Matsutomo

text: Misaki Matsutomo (松友 美佐紀, s. 8. helmikuuta 1992 Tokushima) on japanilainen sulkapalloilija ja olympiavoittaja. Hän voitti naisten nelinpelin olympiakultaa yhdessä Ayaka Takahashin kanssa Rio de Janeiron olympialaisissa. Hän saavutti Takahashin kanssa pronssia vuoden 2017 MM-kilpailuiden nelinpelissä.


title: Ayaka Takahashi

text: Ayaka Takahashi (高橋 礼華, s. 19. huhtikuuta 1990 Kashihara) on japanilainen sulkapalloilija ja olympiavoittaja. Hän voitti naisten nelinpelin olympiakultaa yhdessä Misaki Matsutomon kanssa Rio de Janeiron olympialaisissa. Hän saavutti Matsutomon kanssa pronssia vuoden 2017 MM-kilpailuiden nelinpelissä.


title: Suola-arhot

text: Suola-arhot ("Honckenya") on kohokkikasvien (Caryophyllaceae) heimoon kuuluva pieni kasvisuku. Sukuun kuuluu yksi tai kaksi lajia.


title: Suola-arhot

text: Suola-arhot ovat monivuotisia ruohovartisia kasveja, jotka muodostavat maanalaisia rönsyjä. Varret ovat kasvutavaltaan maanmyötäisiä tai kohenevia. Varren niveliin voi kehittyä juuria. Varsi on nelisärmäinen. Lehdet ovat soikeita tai puikeita, teräväkärkisiä, möyheitä ja korvakkeettomia. Lehdet ovat tiiviisti varren ympärillä, ja ne ovat asettuneet vastakkaisesti. Kukat sijaitsevat yksittäin lehtihangoissa ja varren haarojen kärjissä. Kukat ovat yleensä yksineuvoisia, ja kasvit ovat usein myös kaksikotisia. Verholehdet ovat soikeita ja möyheitä. Terälehdet ovat muodoltaan vastapuikeita. Hedekukissa terälehdet ovat verholehtiä pidemmät, kun taas emikukissa verholehdet ovat terälehtiä pidemmät. Emit ovat kolmivartaloisia. Hedelmä on kota.


title: Suola-arhot

text: Suvun lajeista suola-arhoa ("Honckenya peploides") tavataan Suomessa merenrannoilla.


title: Suola-arhot

text: Suola-arhojen (Honckenya) suvun tieteellinen nimi viittaa saksalaiseen kasvitieteilijään Gerhard August Honckenyyn.


title: Jocelyne Larocque

text:
Jocelyne Larocque (s. 19. toukokuuta 1988 Ste. Anne, Manitoba) on kanadalainen jääkiekkoilija, joka pelaa puolustajana. Hän on Kanadan maajoukkueen pelaajana voittanut olympialaisissa yhden kulta- ja yhden hopeamitalin sekä MM-kilpailuissa yhden kullan ja viisi hopeaa. Seuratasolla hän edustaa CWHL-seura Markham Thunderia.
Larocque voitti olympiakultaa Sotšissa 2014 ja saavutti olympiahopeaa Pyeongchangissa 2018. Hän on voittanut maailmanmestaruuden vuonna 2012 sekä saavuttanut MM-hopeaa vuosina 2011, 2013, 2015, 2016 ja 2017.


title: Jocelyne Larocque

text: Larocque on seuratasolla edustanut Calgary Oval X-Tremeä vuosina 2004–2007, Minnesota Duluthin yliopistoa 2007–2011, Manitoba Maple Leafsiä 2011–2012, Alberta Honeybadgersiä 2012–2013, Brampton Thunderia 2014–2017 sekä Markham Thunderia vuodesta 2017. Hän voitti WWHL:n mestaruuden vuosina 2005, 2006 ja 2007, NCAA:n mestaruuden vuosina 2008 ja 2010 sekä CWHL:n mestaruuden vuonna 2018.


title: Somersby

text: Somersby on tanskalaisen Carlsbergin valmistama siiderimerkki. Makuja on useita, kuten päärynä, omena, mustikka ja raparperi. Se tuli markkinoille vuonna 2008, aluksi vain Tanskassa, mutta pian myös muissa maissa. Sen alkoholipitoisuus on 4,5 %, mutta sitä valmistetaan myös alkoholittomana.


title: Béatrice Romand

text: Béatrice Romand (s. 16. huhtikuuta 1952 Birkadem, Alger, Algeria) on ranskalainen näyttelijä. Hän tuli tunnetuksi vuonna 1970 Lauran roolista Éric Rohmerin elokuvassa "Clairen polvi".


title: Béatrice Romand

text: Béatrice Romand syntyi Algeriassa, josta hänen perheensä muutti Ranskaan hänen ollessaan 8-vuotias. Pariisissa hän opiskeli tanssia ja valokuvausta. Jo 16-vuotiaana hän sai roolin televisioelokuvassa Mayerling, mutta hänen läpilyönnikseen tuli yhteistyö Éric Rohmerin kanssa. Hän sai Venetsian elokuvajuhlien parhaan naisnäyttelijän palkinnon roolistaan vuoden 1982 Rohmerin filmissä Ihana avioliitto?


title: Santa Dorotea (1775)

text: Santa Dorotea oli Espanjan laivaston vuonna 1775 vesille laskettu 34-tykkinen fregatti.


title: Santa Dorotea (1775)

text: Alus tilattiin Artillero Realilta Ferrolista. Alus laskettiin vesille 1775.


title: Santa Dorotea (1775)

text: Vuonna 1798 alus liitettiin kommodori Don Felix O'Neilin johtamaan fregattilaivueeseen, jonka mukana se lähti 8. heinäkuuta Cartagenasta päällikkönään Don Manuel Gerraro. Laivueen muut alukset olivat "Pomona", "Proserpine" ja "Santa Cazílda". Laivueen tehtävänä oli hyökätä kauppalaivastoa vastaan, mikä osoittautui tuloksettomaksi. Manley Dixonin komentama 64-tykkinen linjalaiva "HMS Lion" havaitsi fregatit niiden palatessa Cartagenaan. Dixon lähestyi fregatteja läheten "Santa Doroteaa", joka jäi jälkeen menetettyään maston huippunsa aiemmin.


title: Santa Dorotea (1775)

text: Havaittuaan tilanteen O'Neill määräsi laivueen muut fregatit palaamaan takaisin. Laivue avasi tulen häiritäkseen linjalaivaa, mutta fregattien tulella ei ollut suurta vaikutusta ja "HMS Lion" avasi tulen päästyään kyljittäin "Santa Dorotean" kanssa. Fregatti menetti nopeasti mesaanimastonsa ja päämasto sekä peräsin vaurioituivat. O'Neill johti laivueen pääosan satamaan jättäen tuomitun aluksen oman onnensa nojaan. Gerraro antautui. Alus oli vaurioitunut pahoin tykkitulessa ja ainakin 20 miestä oli saanut surmansa. Lisäksi 32 oli haavoittunut 371 hengen miehistöstä. "Lionin" takila oli kärsinyt tykkitulessa ja se oli menettänyt taistelussa kaksi miestä haavoittuneina.


title: Santa Dorotea (1775)

text: Alus lisättiin laivaston kirjanpitoon 25. joulukuuta 1798 ja se liitettiin Välimeren laivastoon päällikkönään Hugh Downman. Alus valtasi 28. marraskuuta "HMS Perseuksen", "HMS Strombolon" ja "HMS Bulldogin" kanssa 16-tykkisen "San Leonin". William Brown vastaanotti aluksen päällikkyyden 1799, mutta Brownin saatua toisen aluksen Downman jatkoi aluksella.


title: Little Feat

text: Little Feat on Kaliforniassa vuonna 1969 perustettu bluesrockyhtye, jonka musiikissa on monipuolisesti blues-, R&B-, country- ja rock and roll -vaikutteita. Yhtye saavutti suosiota 1970-luvulla. Se piti taukoa 1980-luvun alussa ja on jatkanut vuoden 1987 jälkeen levyttämistä ja konsertointia. Little Featia pidetään soittoteknisesti poikkeuksellisen taitavana yhtyeenä.


title: Little Feat

text: Little Featin perustajajäsenet Lowell George (laulu, kitara ja slide-kitara) ja Roy Estrada (bassokitara) soittivat 1960-luvun lopulla Frank Zappan The Mothers of Inventionissa. George jätti Mothers of Inventionin Zappan aloitteesta ja perusti Little Featin vuonna 1969 yhdessä Estradan sekä rumpali Richie Haywardin ja kosketinsoittaja Billy Paynen kanssa.


title: Little Feat

text: Yhtyeen kaksi ensimmäistä albumia "Little Feat" (1971) ja "Sailin’ Shoes" (1972) saivat kriitikoilta tunnustusta mutta eivät vielä myyneet hyvin. Estrada jätti yhtyeen, ja hänen tilalleen bassokitariksi otettiin Kenny Gradney. Samalla yhtyeeseen liittyivät myös kitaristi Paul Barrére ja lyömäsoittaja Sam Clayton, joiden myötä yhtyeen musiikki sai funkimman ilmeen.


title: Little Feat

text: Kolmannella albumillaan "Dixie Chicken" (1973) Little Feat sai kuulijakuntaa maan etelä- ja itärannikoilla. Yhtye jatkoi toimintaansa kuitenkin Kaliforniassa, sillä sen jäsenet työskentelivät siellä studiomuusikoina.


title: Little Feat

text: Lowell Georgen epävakaa käytös ja huumeidenkäyttö alkoivat vaivata yhtyeen muita jäseniä, ja Barréresta ja Paynesta tuli Little Featin ensisijaiset lauluntekijät albumin "Feats Don’t Fail Me Now" (1974) jälkeen. Heidän myötään yhtyeen seuraavalle albumille "The Last Record Album" (1975) tuli improvisointia ja jazz-vaikutteita. Tämä ei sopinut Georgelle, ja hän julkaisi sooloalbumin "Thanks I’ll Eat It Here" (1979). Sen jälkeen George kertoi Little Featin hajonneen ja lähti soolokiertueelle, jonka aikana hän kuoli sydänkohtaukseen. Little Feat julkaisi vielä albumin "Down on the Farm" (1979) sekä kokoelman "Hoy-Hoy!" (1981) ennen jäämistään tauolle.


title: Little Feat

text: Seitsemän vuoden tauon jälkeen Payne, Barrére, Hayward, Gradney ja Clayton jatkoivat Little Featin toimintaa vuonna 1988. Mukaan tulivat myös laulaja-kitaristi Craig Fuller ja kitaristi Fred Tackett. Paluualbumi "Let It Roll" (1988) myi kultaa. Seuraavat albumit myivät kerta kerralta vähemmän, mutta yhtye säilyi suosittuna konserttiesiintyjänä. Hayward kuoli vuonna 2010, ja hänen tilalleen rumpaliksi tuli Gabe Ford. Little Feat on jatkanut levyttämistä ja konsertointia 2010-luvulle asti. Yhtye on julkaissut studioalbumien lisäksi useita livealbumeja.


title: Ellen Schwanneke

text: Ellen Schwanneke (11. elokuuta 1906 – 16. kesäkuuta 1972) oli saksalainen näyttelijä. Hänen isänsä oli varhainen elokuvanäyttelijä Viktor Schwanneke.


title: Ellen Schwanneke

text: Ellen Schwanneke oli tunnettu natsivallan vastustaja, mikä pakotti hänet maanpakoon. Yhdysvalloissa hän toimi elokuvanäyttelijänä William Castlen tuotannoissa. Julkisuutta saadakseen Castle julkisti Schwanneken natsivastaisen kirjeen, jonka lehdistö selosti otsikolla "Tyttö joka sanoi ei Hitlerille". Castle kärjisti asiaa myös sotkemalla kiertueella olevan seurueen esityspaikkoja hakaristein. Sodan jälkeen Schwanneke palasi Saksaan.


title: Bahrainin Grand Prix 2018

text: Bahrainin Grand Prix 2018 (virallisesti Formula 1 2018 Gulf Air Bahrain Grand Prix) oli Formula 1 -kauden toinen osakilpailu, ja se ajettiin 8. huhtikuuta Bahrainin moottoriradalla Sakhirissa Bahrainissa. Kyseessä oli neljästoista kerta, kun Bahrainissa ajettiin F1-sarjan osakilpailu.


title: Bahrainin Grand Prix 2018

text: Ennen Bahrainin GP:tä kuljettajien MM-sarjaa johti Sebastian Vettel seitsemän pisteen erolla Lewis Hamiltoniin ja valmistajien MM-sarjan kärjessä oli Ferrari 18 pistettä Mercedeksen edellä.


title: Bahrainin Grand Prix 2018

text: Paalupaikalle ajoi Ferrarin Sebastian Vettel, toiseen lähtöruutuun hänen tallikaverinsa Kimi Räikkönen ja kolmanneksi nopein oli Mercedeksen Valtteri Bottas. Neljänneksi ajanut Lewis Hamilton sai viiden lähtöruudun rangaistuksen vaihdelaatikon vaihtamisen takia.


title: Bahrainin Grand Prix 2018

text: Red Bullin Max Verstappen ajoi seinään ensimmäisessä aika-ajo-osiossa, ja lähti ruudusta 15.


title: Bahrainin Grand Prix 2018

text: Lähdössä Sebastian Vettel piti ykköspaikkansa, ja Valtteri Bottas ohitti Kimi Räikkösen nousten toiseksi. Molemmat Red Bullit joutuivat keskeyttämään alkukierroksilla, kun Daniel Ricciardon autoon tuli sähkövika ja Max Verstappen osui yhteen Lewis Hamiltonin kanssa, minkä seurauksena Verstappen kärsi rengasrikon, ja joutui hieman myöhemmin keskeyttämään autoon tulleiden vaurioiden takia.


title: Bahrainin Grand Prix 2018

text: Kärjessä erot pysyivät pieninä, ja ensimmäisenä varikolle tuli Sebastian Vettel. Varikkokäyntien yhteydessä Lewis Hamilton nousi hetkellisesti kilpailun kärkeen ennen omaa varikkopysähdystään, ja Vettel joutui ohittamaan hänet. Draamaa nähtiin, kun Räikkönen tuli toista kertaa varikolle. Mekaanikot eivät saaneet irrotettua vasenta takarengasta ja järjestelmä, joka ilmoittaa kuljettajalle milloin saa lähteä, näytti Kimille vihreää valoa liian aikaisin. Tämän seurauksena yksi vasemman takarenkaan mekaanikoista jäi auton alle ja häneltä murtuivat sääri- ja pohjeluu. Räikkönen joutui keskeyttämään ja Ferrari sai tapauksesta 50 000 euron sakot.


title: Bahrainin Grand Prix 2018

text: Kilpailun lopussa keskikovilla renkailla ajanut Valtteri Bottas tavoitti pehmeillä renkailla pitkän stintin ajanutta Sebastian Vetteliä. Viimeisten kierrosten aikana Bottas ajoi aivan Vettelin perässä, mutta ei pystynyt ohittamaan häntä. Toro Rosson Pierre Gasly ajoi kilpailussa neljänneksi. Myös Haasin Kevin Magnussen toi tallilleen kauden avauspisteet ajamalla viidenneksi (talli kärsi rengasongelmista ja menetti niiden vuoksi mahdollisuudet pisteille kauden avauskilpailussa).


title: Eagle Vision

text: Eagle Vision on Full-size-luokan etuvetoinen henkilöauto, jota Chrysler Corporation valmisti vuosina 1992–1997. Se esiteltiin vuoden 1992 North American International Auto Showissa. Sitä myytiin Eagle -brändin alla. Euroopassa autoa markkinoitiin Chrysler Vision -nimellä.


title: Eagle Vision

text: Vision korvasi AMC:n ja Renaultin suunnitteleman Eagle Premierin.


title: Hiirenporraskasvit

text: Hiirenporraskasvit (Athyriaceae) on Polypodiales-lahkoon kuuluva saniaisheimo. Heimoon kuuluu 15–25 sukua ja 650–1650 lajia.


title: Hiirenporraskasvit

text: Suomessa tavataan kolmea hiirenporraskasvien heimoon kuuluvaa lajia: soreahiirenporras ("Athyrium filix-femina"), tunturihiirenporras ("Athyrium distentifolium") ja myyränporras ("Diplazium sibiricum"). Näistä kolmesta soreahiirenporras on selvästi yleisin.


title: Kristiina (Holstein-Gottorpin herttuatar)

text: Kristiina (12. huhtikuuta 1573 – 8. joulukuuta 1625) oli Holstein-Gottorpin herttuatar, josta tuli Kaarle IX:n puolisona Ruotsin kuningatar. Miehensä kuoleman jälkeen hän johti sijaishallitusta kunnes vanhin poika Kustaa II Aadolf oli täysi-ikäinen.


text: Avioliitto oli Kaarlen toinen - ensimmäinen vaimo Maria oli kuollut vuonna 1589.


title: Rebecca Johnston

text:
Rebecca Johnston (s. 24. syyskuuta 1989 Sudbury, Ontario) on kanadalainen jääkiekkoilija, joka pelaa hyökkääjänä. Hän on voittanut olympialaisissa kaksi kultamitalia ja yhden hopean sekä MM-kilpailuissa yhden kullan ja seitsemän hopeaa. Seuratasolla hän edustaa CWHL-seura Calgary Infernoa.
Johnston voitti olympiakultaa Vancouverissa 2010 ja Sotšissa 2014 sekä saavutti olympiahopeaa Pyeongchangissa 2018. Johnston on voittanut maailmanmestaruuden vuonna 2012 sekä saavuttanut MM-hopeaa vuosina 2008, 2009, 2011, 2013, 2015, 2016 ja 2017. Vuoden 2016 MM-kilpailuissa hän oli syöttötilaston ykkönen ja hänet valittiin turnauksen tähdistökentälliseen.


title: Rebecca Johnston

text: Johnston edusti Cornellin yliopistoa vuosina 2007–2009 ja 2010–2012, ja sen jälkeen hän on pelannut Toronto Furiesissa kaudella 2012–2013 sekä Calgary Infernossa vuodesta 2014. Hän voitti CWHL:n mestaruuden eli Clarkson Cupin vuonna 2016. Edellisellä kaudella hän voitti liigan pistepörssin ja hänet valittiin kauden arvokkaimmaksi pelaajaksi.


title: Rebecca Johnston

text: Pikajuoksijana Johnston saavutti nuorten Kanadan-mestaruuskilpailuissa pronssia 400 metrin juoksussa vuonna 2006.


title: Liisa Talonpoika

text: Liisa Talonpoika on suomalainen diplomaatti. Hän on toiminut ulkoministeriön kehitysyhteistyöosastolla, kauppapoliittisella osastolla ja lehdistö- ja kulttuuriosastolla. Hän on ollut virkamiehenä EU-edustustossa Brysselissä ja Suomen Pariisin-suurlähetystössä. Hän oli Suomen suurlähettiläs Haagissa 2013–2015. Hän aloittaa Suomen Tukholman-suurlähettiläänä 16. toukokuuta 2018 ja on ensimmäinen nainen Suomen suurlähettiläänä Ruotsissa. Hänen edeltäjänsä Matti Anttonen siirtyi alkuvuodesta ulkoministeriön valtiosihteeriksi. Talonpoika tuli ulkoministeriön palvelukseen 1989.


title: TRE! Tampereen viikko

text: TRE! Tampereen viikko oli Tampereella viikoittain ilmestynyt sitoutumaton kaupunkilehti. Sen ilmestymispäivä oli torstai. Lehti perustettiin vuonna 2017 ja lakkautettiin 2019.


title: TRE! Tampereen viikko

text: Lehden normaali jakelulevikki oli 145 000 kappaletta. Koko jakelumäärä oli 161 000, ja lehti jaettiin Tampereelle, Kangasalle, Lempäälään, Pirkkalaan, Nokialle, Ylöjärvelle, Hämeenkyröön, Valkeakoskelle ja Akaaseen.


title: Ruotsalaiset sukunimet

text: Sukunimi on osa henkilön nimeä, joka osoittaa, mihin perheeseen hän kuuluu. Ruotsissa sukunimet voivat myös olla patronyymejä tai matronyymejä eli ne osoittavat, mikä henkilön isä tai äiti on etunimeltään.


title: Ruotsalaiset sukunimet

text: Vuonna 1982 Ruotsissa julkaistussa nimilaissa (Ruotsin säädöskokoelma 1982:670) määrätään, miten sukunimeä voidaan käyttää. Jos vanhemmilla on eri sukunimet, lain mukaan lapsi saa saman sukunimen kuin perheeseen viimeksi syntynyt sisarus, ellei toisin ilmoiteta. Jos sisarusta ei ole eikä muuta ilmoiteta, tai jos isyyttä ei vahvisteta kolmen kuukauden sisällä lapsen syntymästä, lapsi saa äidin sukunimen. Nimilaki säätelee myös sukunimen muuttamista avioliiton yhteydessä, vasta perustettuun sukunimeen vaihtamista ja hyväksyy patronyymin/matronyymin sukunimeksi. Uudet nimisäännöt astuivat voimaan 1. heinäkuuta 2017.


title: Ruotsalaiset sukunimet

text: Ruotsissa tavallisimmat sukunimet ovat Andersson, Johansson ja Karlsson.


title: Ruotsalaiset sukunimet

text: Keskiajalla samannimiset henkilöt erotettiin lisänimellä, esimerkiksi Harald Hårfager (suom. Harald Kaunotukka) ja Erik läspe och halte (suom. Eerik Sammalkieli). Seuraava sukupolvi ei perinyt näitä nimiä, ja siksi esimerkiksi Karl Döven (jaarli 1200-luvun Ruotsissa) poika on nimeltään Ulf Fase.


title: Ruotsalaiset sukunimet

text: Sukunimet ovat esiintyneet Ruotsissa satunnaisesti jo keskiajalla aateliston keskuudessa, mutta raja lisänimen ja periytyvän sukunimen välillä on häilyvä. Esimerkiksi eräässä tapauksessa sisaruksista toinen käytti sukunimeä mutta toinen ei. 1500-luvun puolivälin jälkeen aatelisto alkoi käyttää sukunimeä. Tuohon aikaan idea sukunimeen saatiin yleensä sukuvaakunan symbolista, esimerkiksi Bielke (hirsi), Uggla (pöllö) ja Leijonhufvud (leijonan pää). Jotta samaa sukunimeä kantavat suvut voitiin erottaa toisistaan, lisättiin nimeen af-etuliite ja seutu, josta suku oli peräisin (Stråle af Ekna, Stråle af Sjöared). Myöhemmin af-etuliitettä alettiin pitää aateliston tunnusmerkkinä. 1600-luvulla sukunimi muodostettiin lisäämällä af-etuliite ja sukunimi, esimerkiksi ”af Klingspor”. Tällä muodostustavalla ei tosin ollut loogista merkitystä. Jotkut varhaiset aatelissukunimet, kuten Sture, ovat peräisin keskiaikaisista lisänimistä. 1600-luvulla aatelissukujen määrä kasvoi huomattavasti ja sukunimiä keksittäessä käytettiin mielikuvitusta. Yleensä yhdistettiin sanoja, jotka loivat mielleyhtymän ylimystöön. Tuolloin luotiin sellaiset sukunimet kuin Lagercrantz (laakeriseppele) ja Gyllengranath (kultakranaatti). Monet aateloitiin, jotta heillä olisi mahdollisuus tulla upseereiksi, sillä upseerien tuli olla aatelisia. He ottivat mielellään nimeensä sotilaallisen lisäsanan, kuten kunnia, miekka tai kypärä.


title: Ruotsalaiset sukunimet

text: Vielä 1600-luvulla sukunimellä ei ollut suurta käytännön merkitystä ja etunimeä käytettiinkin useimmissa tilanteissa.


title: Ruotsalaiset sukunimet

text: Papit olivat ensimmäisiä, jotka jäljittelivät aateliston tapaa käyttää sukunimeä. He työskentelivät tai opiskelivat usein kaukana kotiseuduiltaan ja saivat vaikutteita esimerkiksi aatelistolta. 1500-luvulla oli yleistä käyttää latinalaistettua versiota kotipaikasta, esimerkiksi Bergistä käytettiin nimeä Montanius ja Nöbbelövista nimeä Nobelius.


title: Ruotsalaiset sukunimet

text: 1700-luvulla oli yleistä lyhentää latinalaisia sukunimiä ranskalaisen mallin mukaan. Näin ollen Corelius lyhentyi Corelliksi ja Wallenius Walléniksi.


title: Ruotsalaiset sukunimet

text: Sotilaat muodostivat ryhmän, joka ei voinut vaikuttaa sukunimeensä. He saivat sukunimensä usein ominaisuuksiensa (Iloinen, Terve, Vahva) tai jonkun muun edellytyksen mukaan (Seppä, Suomalainen, Messinki). Aluksi nämä eivät olleet sukunimiä, mutta niitä alettiin periä 1800-luvulla, kun sukunimistä tuli ylipäänsä suositumpia. Sotilaat, jotka olivat asuneet samoissa sotilastorpissa, saattoivat saada saman sotilasnimen, vaikka he eivät olleetkaan sukua.


title: Ruotsalaiset sukunimet

text: Keskiajalta lähtien patronyymiä on käytetty sukunimenä, jos henkilöllä ei ole varsinaista sukunimeä tai lisänimeä. Näin ollen isän nimi annettiin päätteellä -poika (ruots. -son), jos kyseessä oli poika, ja vastaavasti päätteellä -tytär (ruots. -dotter), jos kyseessä oli tyttö. Esimerkiksi: Kuningas Gustav Eriksson (Vasa), Erik Johanssonin poika. Jopa matronyymejä eli nimiä, jotka on muodostettu äidin nimestä, esimerkiksi Iagman Nils Sigridason, on esiintynyt 1200-luvulla.


title: Ruotsalaiset sukunimet

text: Patronyymi oli keskiajalla tavallisin sukunimi rahvaan keskuudessa, mikä näkyi veroluetteloissa, tuomiokirjoissa ja 1600-luvun kirkonkirjoissa. Tapa, että lapset ottavat isän patronyymin sukunimeksi, alkoi esiintyä satunnaisesti Ruotsissa 1700-luvulla ja yleistyi monissa pitäjissä 1800-luvun lopussa. Ruotsalaiset patronyymit, -poika- ja -tytär-nimien muodossa, ovat osittain sekoittuneet sukunimiin mutta eivät koskaan täysin kadonneet sukunimien ottamisen tai antamisen yhteydessä paitsi vuosina 1966–1982. Patronyymeistä luovuttiin laissa vuonna 1966, mutta ne sallittiin hakemuksella vuonna 1982. 1.7.2017 patronyymeistä ja matronyymeistä tuli vanhemmille yhdenmukainen ja samanarvoinen tapa antaa lapselleen sukunimi ilmoittamalla nimestä lapsen syntymän jälkeen.


title: Ruotsalaiset sukunimet

text: Porvarit ja vähitellen jopa talonpojat alkoivat antaa eri tavoin muodostettuja sukunimiä. Vuoteen 1904 asti oli mahdollista valita vapaasti sukunimensä, mutta kuitenkin sukunimet saivat yhtenäisen rakenteen koko maassa. Ne rakennettiin ensin kotikunnan mukaan, näin ollen Lindberg Lindesbergistä ja Widmark Vebomarkista. Myös porvariston keskuudessa sai alkunsa tapa, jota voidaan verrata aatelisten tapaan antaa nimiä: luonnonnimiä yhdistettiin eri tavoin. Suvut Almgren (suom. jalavanoksa), Almlind (suom. jalavalehmus) ja Almlöf (suom. jalavanlehti) ovat peräisin Almbyn (suom. jalavankylä) kylästä. Vähitellen kotikuntaperiaate menetti merkityksensä, ja 1800-luvun lopussa nimistä tuli merkityksettömiä ja jopa epäjohdonmukaisia kuten sukunimessä Granlöv (suom. kuusenlehti). Itse valitut sukunimet patronyymien sijaan yleistyivät tietyillä maaseutupaikkakunnilla 1800-luvun loppupuoliskolla, mutta useimmissa pitäjissä pitäydyttiin kuitenkin patronyymeissä.


title: Ruotsalaiset sukunimet

text: Ruotsissa ei koskaan yleistynyt perinne, joka on hyvin tavallinen saksalaisilla ja englantilaisilla, eli että sukunimi on ammatti, esimerkiksi englantilainen Cooper (tynnyrintekijä) ja Smith (seppä) sekä saksalainen Schenker (majatalon pitäjä) ja Müller (mylläri).


title: Ruotsalaiset sukunimet

text: Vuonna 1901 tuli asetus, joka säänteli, kuinka sukunimiä tulisi antaa. Heidän, joilla ei ollut sukunimeä, tuli sanoa isänsä etunimi päätteen -poika kanssa. Monet olivat kuitenkin alkaneet käyttää sellaista nimeä sukunimenä jo aikaisemmin. Nykyinen -poika-nimi kuvastaa selkeästi 1800-luvun puolivälin nimimuotia: Johan oli tavallisin nimi ja Johansson oli pitkään Ruotsin käytetyin sukunimi. Vuoden 1901 uuden nimilain mukaan alkoi naisten puhuttelu heidän aviomiestensä sukunimellä tai patronyymillä. Herra A. Larssonin vaimo, jota aikaisemmin kutsuttiin nimellä B. Jönsdotter, rekisteröitiin siten B. Larssonina väestönlaskentaan. Tapa käyttää patronyymiä sukunimen sijaan lopetettiin vuoden 1966 ensimmäisen nimilain tuloksena, mutta on sen jälkeen otettu uudelleen käyttöön.


title: Ruotsalaiset sukunimet

text: Suuren maastamuuton aikaan Ruotsista USA:han 1800-luvulla monilla ihmisillä oli patronyymi, ja he vaihtoivat itse nimeä matkan aikana pystyäkseen perille päästyään ilmoittamaan uuden nimen amerikkalaisille viranomaisille. Ihmiset, jotka vaihtoivat nimensä, olivat usein vailla sukusidettä muiden ruotsalaisten kanssa, joilla oli sama nimi.


title: Tietosuojaseloste

text: Tietosuojaseloste on uuden EU:n tietosuoja-asetuksen mukainen tiedote rekisteröidylle siitä


title: Tietosuojaseloste

text: Tietosuojaseloste vastaa vanhan Henkilötietolain mukaista Rekisteriselostetta. Uusi nimi on kuitenkin osuvampi, sillä käsittelyssä voidaan käyttää monta eri tietojärjestelmää.


title: Natalie Spooner

text:
Natalie Spooner (s. 17. lokakuuta 1990 Toronto, Ontario) on kanadalainen jääkiekkoilija, joka pelaa hyökkääjänä. Hän on voittanut olympialaisissa yhden kulta- ja yhden hopeamitalin sekä MM-kilpailuissa yhden kullan ja viisi hopeaa. Seuratasolla hän edustaa CWHL-seura Toronto Furiesia.
Spooner voitti olympiakultaa Sotšissa 2014 sekä saavutti olympiahopeaa Pyeongchangissa 2018. Hän on voittanut maailmanmestaruuden vuonna 2012 sekä saavuttanut MM-hopeaa vuosina 2011, 2013, 2015, 2016 ja 2017. Vuoden 2015 MM-kilpailuissa hänet valittiin turnauksen tähdistökentälliseen.


title: Natalie Spooner

text: Alle 18-vuotiaiden MM-kilpailuissa Spooner saavutti hopeaa vuonna 2008.


title: Natalie Spooner

text: Spooner edusti Ohion osavaltionyliopistoa vuosina 2008–2012 ja on sen jälkeen pelannut Toronto Furiesin joukkueessa. Hän voitti CWHL:n mestaruuden eli Clarkson Cupin vuonna 2014.


title: Likainen Harry (kuvitteellinen hahmo)

text: Murharyhmän rikostutkija Harold Francis "Dirty Harry" Callahan on kuvitteellinen elokuvahahmo, joka esiintyy "Likainen Harry" -elokuvien elokuvasarjassa. Hahmon suomenkielinen liikanimi on "Likainen Harry". Hahmo esiintyy pääosassa kaikkiaan viidessä "Likainen Harry" -elokuvassa: "Likainen Harry" ("Dirty Harry", 1971), "Magnum .44" ("Magnum Force", 1973), "Murskaaja" ("The Enforcer", 1976), "Ratkaiseva isku" ("Sudden Impact", 1983) sekä "Likainen Harry ja murhapooli" ("The Dead Pool", 1988). Hahmoa esittää kaikissa näissä elokuvissa näyttelijä Clint Eastwood, joka lisäksi myös käsikirjoitti, tuotti ja ohjasi vuoden 1983 elokuvan "Ratkaiseva isku".


title: Likainen Harry (kuvitteellinen hahmo)

text: Ensiesiintymisestään lähtien Likainen Harry on muodostunut "antisankariksi"; poliisiksi, joka ei emmi ylittää lain kirjaimen asettamia, yleisen moraalin mukaisia tai eettisiä esteitä noudattaen vain omaa karskia oikeustajuaan jahdatessaan rikollisia. Elokuvan antisankari moutoutuu samalla ympärillä vallitsevan tehottomaksi koetun byrokraattisen oikeusjärjestelmän kritiikiksi.


title: Likainen Harry (kuvitteellinen hahmo)

text: Elokuvahahmo sai heti ensimmäisen elokuvan jälkeen julkisuudessa kovaa kritiikkiä fasistisena ja autoritaarisena hahmona, jota mielikuvaa seuraavat elokuvat pehmensivät lisätessään elokuviin monipuolisemmin ideologisia näkemyksiä. Siitä huolimatta myös toisen elokuvan, "Magnum .44":n jälkeen sekä Clint Eastwoodia että muita elokuvan tekijähahmoja kohtasi ankara julkinen ja yksityinen kritiikki, joka leimasi koko tekijäryhmää fasisteiksi.


title: Likainen Harry (kuvitteellinen hahmo)

text: Elokuvien inspiroimana vuosina 1981-1983 ilmestyi myös kirjailija Dane Hartmanin kirjoittama 12-osainen sarja Dirty Harry-kirjoja. Kirjat julkaisi silloiseen Time Warner -konserniin kuulunut tytäryhtiö Warner Books (nykyisin Grand Central Publishing). Kirjat ovat englanniksi.


title: Esther Kamatari

text: Esther Kamatari (s.30. marraskuuta 1951 Bujumbura) on burundilainen malli, kirjailija ja prinsessa.


title: Esther Kamatari

text: Esther Kamatari syntyi Burundin hallitsijasuvun jäseneksi. Hänen isänsä oli prinssi Ignace Kamatari. Hän sai koulutuksensa l´Ecole Nationale d´Adminstration du Burundissa. Burundi itsenäistyi vuonna 1962 ja sotilasvallankaappaus lopetti monarkian vuonna 1966. Vuonna 1970 Kamatari katsoi viisaammaksi poistua kotimaastaan. Hän asettui Pariisiin, missä työskenteli mallina.


title: Esther Kamatari

text: Itsenäistymisen jälkeen Burundin sisäpolitiikkaa ovat värittäneet levottomuudet, erityisesti maan kansallisuusryhmien hutujen ja tutsien väliset valtakamppailut. Burundissa 1990-luvulla käyty sisällissota ja konfliktit naapurimaiden välillä ovat koskettaneet erityisesti maan lapsia. Kamatari on tehnyt paljon auttamisstyötä burundilaisia auttavassa hyväntekeväisyysjärjestössä.


title: Esther Kamatari

text: Sisällissota päättyi Etelä-Afrikan välittämään rauhaan. Kamatari on perustanut Abahuza- puolueen (suom.ihmiset yhteen) joka yrittää palauttaa Burundiin monarkian. Joidenkin mielestä vain puolueista riippumaton ja kansallisuusrajojen yläpuolella oleva hallitsija voi hallita maata.


title: Esther Kamatari

text: Kamatarilla on edellisestä avioliitostaan tytär Frédérique Bassez Kamatari ja nykyisestä avioliitostaan kaksi poikaa, Jade Herbulot ja Arthur Herbulot Kamatari.


title: Radio-Télévision nationale congolaise

text: Radio-Télévision nationale congolaise (RTNC, ""Kongon kansallinen radio ja televisio"") on Kinshasankongon valtion omistama yleisradioyhtiö. Sen lähetykset ovat kikongon-, lingalan-, ranskan-, swahilin- ja tšilubankielisiä. RTNC:n kanavia ovat pääkanava RTNC1, RTNC2 développement (näkyy vain Kinshasassa), RTNC3 Institutions sekä 11 radiokanavaa ympäri Kongoa. RTNC1:n toimipiste on Lingwalassa. Televisiokanavat ovat satelliittikanavia, eikä suurimmalla osalla television omistavista ollut vuonna 2012 mahdollisuutta katsoa lähetyksiä. Vuonna 2012 kaikki radiokanavista eivät olleet toiminnassa.


title: Radio-Télévision nationale congolaise

text: RTNC:n johtajana toimii Max-Cesar Lokate.


title: Radio-Télévision nationale congolaise

text: RTNC:llä on noin 2300 työntekijää.


title: Radio-Télévision nationale congolaise

text: RTNC:n sitoutumiin periaatteisiin kuuluuvat tasa-arvoinen saatavuus, tasapuolisuus ja oikeudenmukaisuus.


title: Radio-Télévision nationale congolaise

text: RTNC on perustettu vuonna 1971.


title: Radio-Télévision nationale congolaise

text: Ennen vuoden 2006 yhdistettyjä parlamentti- ja presidentinvaaleja Kongon lehdistön kuuntelu- ja valvontakeskuksen (CEMPC) mukaan RTNC antoi kolmen viikon aikana eniten lähetysaikaa televisiossa (1 tunti, 56 minuuttia, 59 sekuntia) presidentin virassa jo olevalle ehdokkaalle Joseph Kabilalle; 16 minuuttia 30 sekuntia Pierre Pay-Paylle; 3 minuuttia 11 sekuntia Azarias Ruberwalle; 1 minuutin ja 27 sekuntia Jean-Pierre Bemballe; ja alle 1 minuutin muille ehdokkaille. Toisella kierroksella pääkanava RTNC1 antoi 14.–26. lokakuuta eniten lähetysaikaa televisiossa (2 tuntia 24 minuuttia) Kabilalle ja hänen liittolaisilleen Presidenttienemmistöliitosta (AMP); 10 minuuttia Bemballe ja hänen Kansanliitolleen. Radiossa Kabila ja hänen liittolaisensa saivat tunnin ja 48 minuuttia, Bemba liittolaisineen minuutin ja 55 sekuntia.


title: Radio-Télévision nationale congolaise

text: Ennen vuoden 2016 presidentinvaaleja RTNC perusti vuonna 2015 uusia paikallisia toimipisteitä eri puolille maata. Se ohjeisti henkilökuntaa välttämään hallintoviranomaisten arvostelua ja välttämään puheajan antamista hallituksen kanssa eri mieltä oleville.


title: Tutti Frutti (kappale)

text: Tutti Frutti on laulaja-pianisti Little Richardin säveltämä ja levyttämä rock and roll -kappale, joka julkaistiin vuonna 1955. Richard kirjoitti kappaleen levytetyn version sanat yhdessä Dorothy LaBostrien kanssa. Kappaleen tuotti Robert ”Bumps” Blackwell, ja Specialty Records julkaisi sen singlenä joulukuussa 1955.


title: Tutti Frutti (kappale)

text: ”Tutti Fruttia” on kutsuttu kaikkien aikojen rocklevytykseksi sekä kappaleeksi, jossa tiivistyy rock and rollin perusolemus.


title: Tutti Frutti (kappale)

text: Little Richard oli esittänyt ”Tutti Fruttia” vuosien ajan mutta ei ollut ajatellut levyttävänsä sitä. Alkuperäiset sanat olivat hyvin rivot ja kertoivat suorasukaisesti anaaliseksistä. Tuottaja Bumps Blackwell kiinnostui kappaleesta ja päätti antaa Richardin levyttää sen. Blackwell pyysi lauluntekijä Dorothy LaBostrieta siistimään kappaleen sanat singleversiota varten. LaBostrie kirjoitti uuden sanoituksen studiossa, ja kappale saatiin levytettyä kolmella otolla. Kappale alkaa räväkällä karjaisulla ”Awopbopaloopbop-alopbamboom!” ja jatkuu kiihkeänä äkkinäiseen loppuunsa saakka.


title: Tutti Frutti (kappale)

text: ”Tutti Frutti” nousi ilmestyttyään Yhdysvaltain singlelistan sijalle 17 ja R&B-listan sijalle 2. R&B-listalla se pysyi 22 viikon ajan. Single myi 200 000 kappaletta puolessatoista viikossa. Vuoteen 1968 mennessä sitä oli myyty jo yli kolme miljoonaa kappaletta.


title: Tutti Frutti (kappale)

text: Kappaleesta tekivät pian sen ilmestymisen jälkeen omat listoilla menestyneet versionsa myös Elvis Presley ja Pat Boone. Moni tunnettu rocklaulaja on kertonut kappaleen olleen heille nuorena merkittävä vaikuttaja.


title: Tutti Frutti (kappale)

text: "Rolling Stone" -lehti sijoitti ”Tutti Fruttin” kaikkien aikojen parhaiden laulujen listallaan sijalle 43. Yhdysvaltain kongressin kirjasto lisäsi ”Tutti Fruttin” kansalliseen rekisteriinsä vuonna 2009. Se kuvaili kappaletta käänteentekeväksi Yhdysvaltain musiikissa ja sanoi kappaleen yhdistäneen R&B:tä, bluesia, boogie woogieta ja gospelia tavalla, joka oli läpimurto rock and rolliksi kutsuttuun uuteen rohkeaan, pelottavaan ja räväkkään maailmaan.


title: Sarah Nurse

text: Sarah Nurse (s. 4. tammikuuta 1995 Burlington, Ontario) on kanadalainen jääkiekkoilija, joka pelaa hyökkääjänä. Hän on saavuttanut Kanadan maajoukkueen pelaajana olympiahopeaa Pyeongchangin olympialaisissa 2018. Alle 18-vuotiaiden MM-kilpailuissa hän voitti kultaa vuonna 2013. Seuratasolla hän edusti vuosina 2013–2017 Wisconsinin yliopiston joukkuetta.


title: Sarah Nurse

text: Sarah Nursen serkku Darnell Nurse on NHL-jääkiekkoilija. Aikoinaan amerikkalaista jalkapalloa NFL:ssä pelannut Donovan McNabb on myös hänelle sukua.


title: Jocelyn Newman

text: Jocelyn Newman, omaa sukuaan Mullett (8. heinäkuuta 1937 Melbourne – 1. huhtikuuta 2018 Berry, Uusi Etelä-Wales) oli australialainen liberaalipuolueen poliitikko. Hän oli naimisissa poliitikko Kevin Newmanin kanssa, ja hänen poikansa oli Queenslandin pääministerinä toiminut Campbell Newman. Newman, joka oli ammatiltaan juristi, pääsi Australian parlamenttiin vuonna 1986 ja palveli Australian senaatin jäsenenä kuudentoista vuoden ajan.


title: Jocelyn Newman

text: Ensimmäisessä puheessaan parlamentissa Newman puhui raskasta verotusta ja valtion väliintuloa vastaan. Hän oli ministerinä vuosina 1996–2001 sosiaali- ja yhteisöpalvelujen ministeriöissä. Hän toipui uransa aikana sekä kohdunkaulan että rinnan syövistä. Vuonna 2005 Newman nimitettiin Order of Australian upseeriksi. Hän kuoli 80-vuotiaana Alzheimerin taudin uuvuttamana.


title: Lyla Stevens

text: Lyla Stevens, myös Betty Sue, on australialainen kirjailija


title: Aénor de Châtellerault

text: Aénor de Châtellerault (tunnetaan myös nimellä "Aénor de Rochefoucauld") (n. 1103 – maaliskuu 1130) oli Akvitanian herttuatar ja Eleonoora Akvitanialaisen, joka oli sukupolvensa kenties vaikutusvaltaisin eurooppalainen nainen, äiti.


title: Aénor de Châtellerault

text: Aénor'n vanhemmat olivat Châtellerault'n varakreivi ja varakreivitär Aimery I ja Dangereuse de l'Isle Bouchard. Hänen äitinsä jätti miehensä rakastajansa Vilhelm IX:n takia, ja vuonna 1121 Aénor nai Vilhelm IX:n pojan Vilhelm X:n. He saivat kolme lasta:


title: Versus (televisio-ohjelma)

text: Versus on 6. huhtikuuta 2018 MTV3-kanavalla alkanut suomalainen versio saman nimisestä kansainvälisesti suositusta TV-ohjelmaformaatista. Ohjelmaa juontaa Mikko Leppilampi.


title: Versus (televisio-ohjelma)

text: Ohjelmassa 20 joukkuetta yrittää arvata erilaisten kaksintaisteluiden lopputuloksia. Oikeasta vastauksesta joukkue jatkaa kisassa. Väärästä vastatusta joukkue tippuu kisasta. Jos kaikki joukkueet vastaavat väärin pääsevät kaikki joukkueet osallistumaan kisaan jälleen seuraavalla kierroksella. Kussakin ohjelmassa nähdään 8 kaksintaisteluparia, ja kilpailun pääpotti 10 000 € jaetaan viimeiseen kysymykseen selvinneiden ja siihen oikein vastanneiden kesken.


title: Versus (televisio-ohjelma)

text: Ohjelmaan pystyvät osallistumaan myös sen katsojat mobiiliohjelmiston kautta. Kotipelissä katsojat vastaavat samoihin kysymyksiin mitä studiokilpailijat. Kotipelin voittaja saa palkinnoksi 500 euroa ja Haribon makeisia.


title: Brigette Lacquette

text:
Brigette Lacquette (s. 11. lokakuuta 1992) on kanadalainen jääkiekkoilija, joka pelaa puolustajana. Hän on saavuttanut olympialaisissa hopeaa Pyeongchangissa 2018 sekä MM-kilpailuissa hopeaa Ruotsissa 2015 ja Kanadassa 2016. Lacquette on ensimmäinen Kanadan Ensimmäisiin kansakuntiin kuuluva naisjääkiekkoilija, joka päässyt maan olympiajoukkueeseen.
Alle 18-vuotiaiden MM-kilpailuissa Lacquette voitti kultaa vuonna 2010 ja saavutti hopeaa vuonna 2009. Vuoden 2010 turnauksessa hänet valittiin parhaaksi puolustajaksi ja hän oli ykkönen syöttötilastossa ja plus–miinus-tilastossa.


title: Brigette Lacquette

text: Lacquette on edustanut Manitoban yliopistoa kaudella 2010–2011, Minnesota Duluthin yliopistoa vuosina 2011–2015 sekä CWHL-joukkue Calgary Infernoa vuodesta 2015. Hän voitti CWHL:n mestaruuden eli Clarkson Cupin vuonna 2016.


title: Chrysler LHS

text: Chrysler LHS on Chryslerin full-size -luokan automalli. Ensimmäinen sukupolvi esiteltiin toukokuussa 1993, ja 1994 oli auton ensimmäinen mallivuosi.


title: Matias Mäkiranta

text: Matias Mäkiranta (s. 3. elokuuta 2001) on suomalainen yrittäjä, kolumnisti ja nuorisoaktiivi. Mäkiranta on tullut tunnetuksi nuorena sijoittajana ja yrittäjänä sekä Nuorten Agenda 2030-ryhmän puheenjohtajana. Mäkiranta on toiminut kaupunkilehti Tamperelaisen kolumnistina vuoden 2017 alusta ja tämän jälkeen myös toimituksen avustajana. Mäkiranta on usein ottanut kolumneissaan kantaa esimerkiksi nuoriin ja kestävään kehitykseen liittyviin aiheisiin. Mäkiranta on toiminut useissa nuorisojärjestöissä ja muun muassa nuorisovaltuuston puheenjohtajana. Hän opiskelee Tampereen lyseon lukion Eurooppa-linjalla.


title: Katariina Kaarlentytär

text: Katariina Kaarlentytär (1418? – 1450) oli Kaarle VIII Knuutinpoika Bonden puolisona Ruotsin ja Norjan kuningatar.


title: Katariina Kaarlentytär

text: Katariinan isä oli ritari Karl Ormsson, jonka vaakunassa oli pässinpää, niinpä isän ja tyttären lisänimenä käytetään Gumsehuvud eli pässinpää. Katariina meni vuonna 1438 naimisiin Kaarle Knuutinpojan kanssa, josta tuli Ruotsin kuningas kymmenen vuotta myöhemmin. Jo avioliiton solmimisen aikaan sulhanen oli yksi maan mahtavimmista miehistä. Häitä juhlittiin suuren vierasjoukon kanssa kaksitoista päivää. Häiden yhteydessä oli valtakunnanneuvoston kokous, ja lokakuun lopussa Kaarlesta tuli Ruotsin valtionhoitaja.


title: Katariina Kaarlentytär

text: Syksyllä 1441 Kristoffer Baijerilainen nousi Ruotsin kuninkaaksi, ja väistyvä valtionhoitaja perheineen muutti Suomeen. Kristofferin kuoltua vuonna 1448 perhe palasi Ruotsiin ja Kaarle valittiin kuninkaaksi.


title: Katariina Kaarlentytär

text: Katariina kruunattiin Ruotsin kuningattareksi kolme päivää miehensä kruunajaisten jälkeen. Sykyllä 1449 hänestä tuli myös Norjan kuningatar. Siitä, mitä hän teki kuningattarena, tiedetään hyvin vähän. On säilynyt tieto vieralusta Vadstenan luostarissa. Sen sijaan kronikat kuvaavat Katariinan hyviä ominaisuuksia, hänen kauneuttaan ja läheistä suhdettaan miehensä kanssa. Kaksitoista vuotta kestäneen avioliittonsa aikana hän synnytti neljä poikaa ja viisi tytärtä.


title: Virginia Zeani

text: Virginia Zeani (s. 21. lokakuuta 1925) on romanialainen oopperalaulaja, äänialaltaan sopraano. Hän debytoi Bolognassa toukokuussa 1948 tulkitsemalla Violettan roolin Giuseppe Verdin oopperassa "La traviata". Hän oli tuolloin viime hetkellä valittu tuuraaja vailla kokemuksia orkesterin kanssa esiintymisestä sekä harjoittelua. Lopulta Zeani esiintyi uransa aikana laulajana yhteensä 648 kertaa. Ura lavalla kesti 34 vuoden ajan; ohjelmisto kattoi kaikkiaan 69 oopperaa ja laajan roolien kirjon. Näihin rooleihin lukeutuivat muiden muassa Lucia di Lammermoor, Gilda, Elvira, Senta, Aida ja Magda Sorel. Vuonna 1957 Zeani loi Blanche de la Forcen roolin Francis Poulencin oopperassa "Karmeliittain tarinoita".


title: Virginia Zeani

text: Zeani esiintyi Metropolitan-oopperassa, La Scalassa, Pariisin oopperassa, Covent Gardenissa ja Rooman oopperassa. Hän teki yhteistyötä muiden muassa Beniamino Giglin, Franco Corellin, Alfredo Krausin, Luciano Pavarottin, Plácido Domingon, Shirley Verrettin ja Grace Bumbryn kanssa. Zeani vetäytyi lavalta vuonna 1982 ja jatkoi uraansa musiikin parissa työskentelemällä opettajan ominaisuudessa. Hän piti 22 vuoden ajan Indianan yliopistossa miehensä, basso Nicola Rossi Lemenin kanssa studiota, jolla harjoittelivat muiden muassa Sylvia McNair, Angela Brown, Elizabeth Futral, Elina Garanča, Vivica Genaux ja Ailyn Perez.


title: Kenza Zouiten

text: Kenza Zouiten (äännetään: /kinsa sʉ̟ɪten/), (s. 21. huhtikuuta 1991, Tukholma, Ruotsi) on ruotsalainen malli, bloggaaja ja yrittäjä. Hän on kirjoittanut henkilökohtaista blogia "Kenzas" vuodesta 2006 ja on vaatemerkki Ivyrevelin perustaja. Hänen isänsä on kotoisin Marokosta ja äiti Ruotsista. Hän on syntynyt ja kasvanut Nackassa Tukholman läänissä mutta asui Marokossa kaksivuotiaasta kuusivuotiaaksi. Zouitenilla on kaksi sisarusta.


title: Kenza Zouiten

text: Keväällä 2009 Kenza Zouiten valmistui Tukholmassa Cybergymnasiet-lukiosta, jossa hän opiskeli yhteiskuntatieteitä ja taloutta. Valmistumisensa jälkeen Zouiten on suunnitellut työkseen muun muassa kenkiä, vaatteita ja koruja Jofamalle, Wildflowerille ja Guldfyndille. Hän on työskennellyt MTVlle DJ:nä ja toimittajana. Zouiten on ollut mallina muun muassa koruketju Guldfyndin, Ur & Pennin ja JC:n kampanjoissa. Zouiten on ollut suosittujen lehtien kuten Veckorevyn, Fridan, Magazine Cafén, Bubbleroom Magazinen, Barely Legalin ja Solon kansikuvissa sekä joissakin ulkomaisissa muotilehdissä.


title: Kenza Zouiten

text: Vuonna 2010 Zouiten sai MTV:ltä tehtäväkseen seurata Tokio Hotelin kiertuetta Pohjoismaissa. Zouiten oli mukana "Bella & Tyra Shown" ensimmäisessä osassa ennen kuin otti Bellan paikan kyseisessä nettitv-ohjelmassa. Syksyllä 2010 Zouiten juonsi ohjelmaa nimeltä "Kenza & Tyra show" Nyheter24-uutissivustolla yhdessä Tyra Sjöstedtin kanssa. Ohjelmassa hän muun muassa äänitti yhdessä Tyran ja Darinin kanssa kappaleen nimeltä "Microphone". Kappaleen ansiosta sekä Universal Music että Sony Music huomasivat hänet ja tarjosivat hänelle levytyssopimusta. Zouiten valitsi yhteistyön Universal Musicin kanssa, mutta yhtäkään kappaletta ei koskaan julkaistu. Universal Music oli suunnitellut Zouitenille kiertueen jo hyvin lyhyen ajan jälkeen, mutta Zouiten ei pitänyt ajatuksesta.


title: Kenza Zouiten

text: Syksyllä 2011 Zouiten oli juontajana Kanal 5:llä esitetyssä Modelljakten-ohjelmassa. Zouiten on myös jäsenenä 13. kesäkuuta 2013 perustamansa vaatemerkki Ivyrevel.comin hallituksessa. Hän suunnittelee vaatteet itse. Zouiten oli yksi Lets Dance-ohjelman (suom. Tanssii Tähtien Kanssa) kilpailijoista vuonna 2014. Hänen tanssiparinaan oli Calle Sterner ja he sijoittuivat kuudensiksi.


title: Kenza Zouiten

text: Zouiten työskentelee lisäksi mallina mallitoimisto Elite Model Managementille.


title: Kenza Zouiten

text: Joulukuussa 2006 Zouiten aloitti bloginsa, jossa hän kirjoittaa elämästään, työstään ja muodista. Kun Zouiten oli 16-vuotias, Metro kirjoitti, että hänen bloginsa oli suositumpi kuin Carl Bildtin. Kirjoituksesta syntyi suuri kohu. Zouiten vahvisti 5.9.2009, että hänen sivullaan oli yli 100 000 päivittäistä kävijää. Kerran Zouiten kritisoi erästä lukijaa blogissaan ja julkaisi lukijan IP-osoitteen. Toiminnallaan hän rikkoi Ruotsin lakia, minkä ruotsalainen media myös huomasi.


title: Kenza Zouiten

text: Vuonna 2008 Zouiten voitti Veckorevyn-lehden Blog Awardseissa vuoden parhaan blogin palkinnon. Vuonna 2009 blogi valittiin vuoden muotiblogiksi Aftonbladet-lehden blogipalkintojenjaossa. Zouiten voitti vuoden muotiblogi tittelin myös Finest Awardseissa. Syyskuussa 2011 Zouiten voitti vuoden eliittibloggaajan palkinnon Veckorevyn-lehden Blog Awardseissa. Helmikuussa 2012 Zouitenin blogi voitti vuoden kansainvälisen blogin palkinnon Bloglovin Awardseissa New Yorkissa. Vuonna 2013 hän voitti vuoden henkilökohtaisen blogin palkinnon sekä vuoden muotiblogin palkinnon Finest Awardseissa. Vuonna 2014 Zouiten voitti vaikuttavimman muotiblogin Most Influental Fashion Blog -palkinnon Stylight Fashion Blogger Awardseissa Mercedes-Benzin muotiviikkojen aikana Berliinissä.


title: Kenza Zouiten

text: Zouiten on naimisissa Alexandar Subosicin kanssa. Subosic on kilpaillut karatessa Ruotsin maajoukkueessa.


title: Filippa (kuningatar)

text: Englannin Filippa (4. kesäkuuta 1394 – 5. tammikuuta 1430) oli Englannin Henrik IV:nnen tytär, josta tuli Eerik XIII Pommerilaisen puolisona Tanskan, Ruotsin ja Norjan kuningatar. Eerik ja Filippa vihittiin vuonna 1406, ja he asettuivat asumaan Kalmarin linnaan. Seuraavina vuosina Filippa vieraili usein Vadstenan luostarissa.


title: Filippa (kuningatar)

text: Filipan äiti kuoli pian tyttären syntymän jälkeen. Isästä tuli Englannin ensimmäinen Lancaster-sukuinen kuningas vuonna 1399. Neuvottelut hänen lastensa avioliitoista alkoivat pian. Jo vuonna 1401 ehdotettiin, että Filippa menisi Eerikin kanssa naimisiin ja hänen veljensä naisi Eerikin sisaren. Valtuuskunnat esittelivät avioliiton ehtoja, joita Eerikin huoltaja ja isoäiti Margareeta I ei hyväksynyt. Avioliittoa lykättiin. Vuonna 1404 kuuden miehen saattue tuli hakemaan kymmenvuotiasta morsianta Norjaan, missä hänen piti tavata Eerik. Huonon sään vuoksi Filippa ei kuitenkaan matkustanut Norjaan vaan matkaa lykättiin ja hänet julistettiin Englannissa joulukuussa 1405 Kalmarin unionin eli Tanskan, Ruotsin ja Norjan kuningattareksi. Filippa tuotiin Pohjolaan kesällä 1406. Hänet vihittiin Eerikin vaimoksi ja kruunattiin Kööpenhaminassa.


title: Filippa (kuningatar)

text: Eerikin ollessa pyhiinvaellusmatkalla Filippa toimi hänen sijaishallitsijanaan vuosina 1423–1425.


title: Ilona Sekacz

text: Ilona Sekacz (s. 6. huhtikuuta 1948 Blackpool) on brittiläinen säveltäjä.


title: Ilona Sekacz

text: Sekacz syntyi puolalais-englantilaiseen perheeseen ja opiskeli teatteri- ja draama-alaa Birminghamin yliopistossa. Hän kouluttautui myös viulistiksi. Ensimmäiset teatterimusiikin työtehtävät hän sai Royal Shakespeare Companysta ja Lontoon Unicorn-teatterista. 1980-luvulla hän laajensi repertuaariaan televisiotuotantoihin ja 1990-luvulla elokuva-alalle.


title: Ilona Sekacz

text: Sekaczin 1980-luvun televisiosarjojen sävellyksiä olivat "Freud-sarja" (1984), "Dutch Girls" (1985), "The Importance of Being Earnest" (1986), "The Insurance Man" (1986), "Final Run" (1988) ja "The Mountain and the Molehill" (1989). Hänen elokuvatuotantonsa huippukautta oli 1990-luku, jolloin syntyi musiikki filmeihin "Back Home" (1990), "The Countess Alice" (1993), "A Pin for the Butterfly" (1994), "Antonian maailma" (1995), "Ihon alla" (1997), "Mrs. Dalloway" (1997) ja "Solomon and Gaenor" (1999).